Ibinagabeitia Proiektua / Euzko-Gogoa 1/2 (1959ko urtarrila-otsaila)\n(1959. Ilbeltza-Otsaila) —\nOskar Wilde'ren ipuia, Izarraitzpe'k euskeratua.\nUretako saguak atera zuen goiz batean burua bere zulotik. Begiak biribilak zituen, oso biziak —ta bizarra trinkoa ta urdiña. Xingola beltz luze bat zirudien aren buztanak.\nUrmaelan igerian ari ziren aatetxo batzuk. Kanario ori sail bat ziruditen. Amandrea leyatsu ari zitzaien burua uretan murgiltzen irakasten. Zuri zuria zen, ta ankak gorrixkak zituen.\n— Itxura oneko gizartera ez daukazute iñolaz joaterik, burua sartzen ikasten ezpa'duzute —esaten zien.\nTa an ari zitzaien berriro ere, nola egin bear zuten irakasten. Aatetxoak ordea ez zituen batere jararik ematen aren irakasieri. Txito gazteak ziren, ta gizarteko bizitzak dakartzin alderdiak ez zituzten ezagun.\n— Bai direla ez esanekoak izaki oiek! —egin zuen oyu ur-saguak—. Itotzea merezi lukete, eiki!\n— Ez bekio olakorik nai Jainkoari! —erantzun zion aate amandreak—. Edozertarako ikaspidea bear da, ta gurasoen egonarria ez da beiñere bear aiñakoa.\n— Ea! Guraso-biotzondo ez dut pitsik ere! —esan zion uretako saguak—. Ez naiz etxeko jaun. Ez naiz beiñ ere ezkondu, eta burutik ere ez zait egundo pasatu. Maitasuna gauz ona da, noski, bere gisan; baiñan adiskidetasunak geiago balio du. Ara, egia esan!: adiskidetasun zintzoa bezain gauz ederrik, gauz bereizirik ez dut ezagun munduan!\n— Esaidazu, otoi!: zer uste duzu zuk adiskide zintzo baten betebearretaz? —galdegin zion batbatean, sarats oker baten gaiñean kokatua elkar-izketa entzun zuen txoarre berdexka batek.\n— Ori izan! —esan zuen aateak—; orixe nai nuke jakin nik ere. Ta urmael ertzeraiño joan zen igerian, ta uretan murgildu zuen burua, bere semeei jarraipide ona ematearren.\n— A ze galdera txepela! —erantzun zien ur-saguak—. Zintzotasuna agertzen didana deitzen dut adiskide zintzo, bidezko danez.\n— Ta bear bezala ordaintzeko, zer egingo zenioke? —galdegin zion txoriak zillar antzeko adaxka batean kulunkatuz ta egatxoak iñarrosiz.\n— Ez dizut ulertzen! —erantzun zion ur-saguak.\n— Zillegi bekit, gai ontaz ipui bat jalkitzea —esan zuen txoarreak.\n— Neri al dagokit dalako ipui ori? —galdegin zion ursaguak—. Ala izanik, atsegiñez entzungo dizut, ipuiak nere onetik ateratzen bait-naute.\n— Zuri ere itsatsi dakizuke —erantzun zion txoarreak. Ta egatxoak zabaldurik, urmael ertzean kokatu ta «ADISKIDE ZINTZOA»-ren ipuia jalki zuen.\n— Beiñola —asi zen txoarrea— ba-zen Yon zeritzan mutiko zintzo bat.\n— Benetan al zen gizaseme nabarmena? —galdegin zion ur-saguak.\n— Nabarmena? Ez! —erantzun zion txoarreak—. Nabarmen kutsurik ez zuen iñundik, baldin biotz ona ta aurpegi biribill-beltxaren-xaloa zituelako ez izanik, beintzat.\nLanda-etxola txiro batean bizi zen, ta egunero baratzan aritu oi zen lanean.\nLurralde osoan ez zen arena bezalako baratz ederrik. Edotariko loreak azten ziren an: krabeliñak, txirintxoiak, ostopegorriak, Damasko'ko larrosak, ta larros oriak; baita larrandiak ere, naiz lili naiz urre kolore, ta txirintxoi gorri ta zuriak. Illez-ille ta zegokien errer_kadan ba-zen an otso-lar ta xanpora, kardin ta txarrantz-belar, erabi ta anbulo ta txulufrei.\nLore bati bestea zerraikion; orregatik beti ziren an gauz ikusgarriak ta usnatzeko usai ederrak.\nYon txikiak adiskide asko zituen; baiñan danik eta kuttunena igarazaia, Erramun indartsua. Oso adiskide zuen igarazai aberatsa, egia esateko; ta loretegitik igarotzen zeznero, lore gaiñera makurtzen zen, ta lore sorta eder bat artzen zuen; edo bestela uraza mardul eskukada bat; sakelak ere bete oi zituen aranez edo kereixez..., zer aro zen.\n— Benetako adiskideak dena elkarrena dute —esan oi zuen igarazaiak.\nTa Yon txikiak baiezkoa eman oi zion buruz, irri egiñez; arro bait-zegoen, alako asmo garaiak zituen adiskide bat zuelako.\nBatzuetan alare auzokoei arrigarri zeritzaien, igarazai aberatsak Yon txikiari ordez egundo ezer ez ematea; naiz-ta eun irin-zaku metatuta euki igaran, ta sei esne-bei ta abere xee talde izugarria izan. Yon alare ez zen orregatik beiñere kezkatsu. Berarentzat gauzik zoragarriena, benetako adiskideen elkartasunaz igarazaiak esan oi zituen gauz ederrak aditzea zen.\nBeraz Yon txikiak bere baratza landu oi zuen. Udaberri, uda ta udazkenez erabat doatsu zen; baiñan negua eldu ta igalirik ez lorerik gabe gelditzen zenean azokara eramateko, otz samiña ta gose aundia jasan bear izaten zituen; ta askotan udare igar ta intxaur mingar batzuk besterik jateke oeratzen zen.\nGaiñera neguz oso bakarrik arkitzen zen, aro artan ez baitzitzaion beiñere igarazaia ikustera joaten.\nEdurrak dirauteño, ez dut ona Yon txikia ikustera joan —esan oi zion maiz igarazaiak emazteari— Lagunak larrialdian daudenean, bakarrik uztea da onena ta ikustatez ez nekarazi. Nik bederen adiskidetasunaz iritzi ori dut, ta zuzena dela ziur nago. Beraz udaberri arte itxoingo dut, ta orduan joango natzaio ikustatzera. Txulufrei otarraka aundi bat emango dit, ta orrekin poz aundia artuko du.\n— Ardurati zera orratio besteekiko! —erantzun oi zion bere emazteak, aulki eroso batean egur-su bero baten ondoan eserita—. Zuri adiskidetasunaaz mintzatzen aditzea bezalako atsegin gozorik ez da, alajaiña! Ziur naiz!: apez jaun berberak ez lituke artaz zuk bezain gauz ederrak esango, naiz-ta iru bizitzako etxean bizi ta atxikarrenean urrezko eraztuna eraman...\n— Ez al genezake onuntz deitu Yon txikia? —galdegin oi zuen igarazaiaren semeak—. Yon txikiak alako larrialdiak jasaten ba'ditu, nere zukutik erdia emango diot ta nere kui zuriak erakutsiko\n— Bai txatxua aizekala! —erantzun oi, zion igarazaiak—. Egia esan!: ez zekiat zertarako bidaltzen autekan eskolara. Ez duk ezer ikasten. Yon txikia ona etor ba'ledi... arranopola!, gure su ederra ta afari ugaria ta ardo gorri kupel aundia ikusita, bekaizkeriz asi ditekek. Ta bekaizkeria gauz izugarria duk gero! Izakera onenak ere onda ditzazkek. Ta ara!, ez nikek iñolaz jasango, Yon'en izakera onda ba'leza! Lagunik miñena ni natxiak, ta beti zaituke diat arretaz. Ajolaz natxiok iñungo galbidean jarri ez dedin. Gaiñera ona ba'letor, Yon'ek eska zezaidakek irin apur bat jesan nezaiola; ta ori bai ez nezakela iñolaz! Nola ba? Iriña bat duk, ta adiskidetasuna beste bat; ez dituk elkar naasi bear. Itz bi oiek oso bestera idazten dituk ta oso besterik adirazten diate, edonork dakienez.\n— Ori da ori itz egitea!! —esan zion igarazaiari emazteak, garagardo bero basoka aundi bat ateratzen ziola—. Erdi lotan bezala aditu oi dizut, eleizan nagonean bezalaxe.\n— Egin, askok dagite ongi —erantzun zion igarazaiak—, baiñan mintzatu, gutxik dakite ongi mintzatzen. Orrek esan nai du, mintzatzea dela bietan gauzarik zaillena, baita ederrena ere.\nTa maiaren gaiñetik begiratu zorrotz bat eman zion semeari. Onek, bere buruaz lotsaturik, burua makurtu zuen, gorri-gorri ipiñi ta negarrari ekin zion akeitaren gaiñera.\nBarka dezaiokegu; ain zen gaztea...!!\n— Au al da ipuiaren amaia? —galdegin zuen uretako saguak.\n— Bai zera! —erantzun zion txoarreak—. Au asiera da.\n— Ortaz oso atzeratuta bizi zera zure aldiarekiko —erantsi zion ur-saguak—. Gaurko egunez irizlari on direnak, azkenetik asten dira, asieratik jarraiki ta erditik amaitu. Ori da idazkera berria. Alaxe entzun diot irizlari bati. Urmaelaren inguruan ibilli oi zen gazte batekin. Ua zen gaia jatorki erabiltzea! Ziur naiz izpide zuela, betaurreko urdin batzuk baitzeramatzin ta buru-soilla zen gaiñera. Gaztea alako oarkizunen bat egiten zionean, beti «bah» erantzun oi zuen. Baiñan arren!, jarrai zakio zure ipuiari, igarazaia txito atsegin bait-dut. Nik ere baditut nere baitan biotz-ondo eder mota guziak; ta ortik dugu biok elkarrekiko ainbateko onginaia.\n— Alaxe ba! — esan zuen txoarreak, ankatxo bien gaiñean punpa eginaz—. Negua igaro, ta txulufreiak bere kimuak zabaltzen asi zireneko, emazteari esan zion igarazaiak irtetzera zijoala, Yon txikiari agertu bat egitearren.\n— Ene!, bai duzula biotz ona! —erantzun zion emazteak—. Zu beti besteengan pentsatzen! Ez aaztu gero, otarre aundia artu ta loreak ekartzen...\nOrduan igarazaiak lotu zituen elkarrekin igara-potak burnizko kate lodi batez, ta muiñoan beera jetxi zen otarrea besoan zuela.\n— Egun on, Yon txiki orri! —esan zion igarazaiak.\n— Baita zuri ere! —erantzun zion Yon'ek, atxur gaiñean etzan ta zuen ago osoz irriparre eginaz.\n— Nolatan eman duk negua? —galdegin zion igarazaiak.\n— Ondo, ondo! —erantzun zion Yon'ek—. Eskerrik asko zure zuduagatik! Alako aldi txar batzuk izan ditut; baiñan orain udaberria itzuli da berriro, ta ia zorioneko naiz. Gaiñera oso lore ederrak ditut.\n— Itaz bein baiño geiagotan aritu gaituk negu ontan, Yon! —erantsi zion igarazaiak—, zer ariko ote intzekan elkarri galdetuz.\n— Bai maitatia zerala! —esan zion Yon'ek—. Aaztu ote ninduzun bildur nintzan.\n— Yon!, nola diteke olakorik esan? Arritzen nauk! —esan zion igarazaiak—. Adiskidetasunak ez dik egundo aazten. Ori dik arrigarrienik; naiz-ta adiskidetasunaren olerkia uler al dezakekan ez zekiat... Ta oiek ola direla: bai txulufrei politak ditukala!\n— Bai, egiazki oso politak dira! —esan zuen Yon'ek—, eta zori aundia da niretzat ainbat izatea. Azokara eramango ditut ta an erri-jaunaren alabari salduko, ta diru orretaz nere esku-gurditxoa berriro erosiko.\n— Ire esku-gurditxoa erosiko dukala berriro? Saldu egin al duk, ala? Egite eroagorik, orratik!...\n— Bai, noski!; baiñan egia orixe da —erantzun zion Yon'ek—, besterik egiterik ez nuen izan. Dakizunez, negua aro txarra da niretzat, ta ogia erosteko dirurik ez nuen iñundik. Oiek ola zirela, aurrenik igandeetako jantziaren zillarrezko botoiak saldu nituen, gero zillarrezko katea, ta gero txirula. Azkenik esku-gurdia saldu nuen. Orain ordea dena berriro iritxi nai dut.\n— Yon! —esan zion igarazaiak—, nere esku-gurdia emango diat. Ez zegok oso eine onean: alde bata autsi egin zaiok, ta gurpilleko besoak oker samarrak zeduzkak; baiñan ala ta ere emango diat. Ba-zekiat esku-zabaltasun aundia dela nire aldetik, ta zenbaiti erokeria irudituko zaiek alako eskugurdia iñori ematea; baiñan ni ez nauk osterantzekoak bezalakoa. Esku-zabaltasuna dela uste diat adiskidetasunaren muiña, ta gaiñera esku-gurdi berria erosia diat... Bai! ekuru egon aiteke! emango diat nire esku-gurditxoa.\n— Eskerrik asko! oso emakoia zera! —esan zion Yon txikiak, aurpegi xalo biribilla poz-dirdiraz betetzen zitzaiola— Aisa osa dezaket, etxean ol bat bait-daukat.\n— Ol bat? —esan zion igarazaiak—. Ori duk ori! Ain zuzen, orixe bear nian nik aletegi-gaiñerako. Zirrikitu aundi bat zeukak, ta estal ezpa'neza, gari guzia bustiko zaidak. Bai garaiz mintzatu aizekala! Arrigarri duk gero, egite on batek nola dakarren beti beste egite ona! Nik nire esku-gurdia eman diat, ta ik orain ire ola emango didak. Jakiña zegok!: ol batek baiño askoz geiago balio dik esku-gurdiak; baiñan egizko adiskidetasunak ez dik beiñere olakorik oartzen. Emaidak bertantxe ola, ta gaur bertan ekingo natzaiok lanari, aletegia osa dezadan.\n— Bai orixe! —erantzun zion Yon txikiak.\nJoan zen arin-arin bere etxolara ta ola atera zuen.\n— Ez duk oso aundia —esan zion igarazaiak aztertuz—, ta bildur nauk aletegiko gain-zuloa osatu ezkero, zur aski izango ez ote dukan esku-gurdia osatzeko. Baiñan jakiña!, erru ori ez duk nirea! Ta orain, esku-gurditxoa eman diatalarik, jalkiko aizekala zeritzaidak ordez niri ik zenbait lore eskertzera... Or duk otarrea; saya adi ia osoro betetzen!\n— Ia osoro? —esan zion Yon txikiak naigabe samar, otarrea neurri aundikoa bait-zen; ta betetzen ba'zion, azokara eramateko lorerik ez zuela izango bazekien; ta berriro bere zillarrezko botoiak irixteko irrikitan zegoen.\n— Arranopola! —erantzun zion igarazaiak—, nire eskugurditxoa eman-ta ez nian uste aundia zenik, zenbait lore eskatzea. Ba-ditekek ni oker egon, baiñan beti uste izan diat adiskidetasunak, benetako adiskidetasunak, iñolako norkeririk gabe bear zuela.\n— Ene adiskide maite ori!, ene adiskide onen ori! —esan zion Yon txikiak—; nire baratzako lore guziak zure aukeran dituzu; askoz ederragoa baitzait zure itzala, nire zillarrezko botoiak baiño.\nTa antxintxika joan zen txulufreiak bildu ta igarazaiaren otarrea betetzera.\n— Agur, Yon txiki ori! —esan zion igarazaiak, muiñoan gora berriro abiatuz, bizkarrean ola ta besapean otarrea zituela.\n— Agur! —erantzun zion Yon txikiak ere.\nTa atxurrean asi zen poz-pozik; esku-gurditxoa ba-zuela-ta pozik zegoen.\nBiaramon goizean, ate gaiñean sasiama batzuk lotzen ari zela, igarazaiaren abotsa entzun zuen; bidetik ari zitzaion oska. Zurubitik jauzi egin, baratz bazterreraiño antxintxika joan, ta arresi gaiñetik begiratu zion.\nIgarazaia zetorkion bizkar gaiñean irin-zaku aundi bat zuela.\n— Yon txiki orrek! —esan zion igarazaiak—, eramango al idake azokara irin-zaku au?\n— Ene! miñ artzen dut! —erantzun zion Yon'ek—. Baiñan egia esan!, erabat naiz lanpetsu. Pipil guziak lotu bear ditut, loreak oro ureztatu ta belar dena itaitu bearrean naiz.\n— Alajinkoa! —erantzun zion igarazaiak—. Ez nian uste, nire eskugurditxoa eman ta pero, orrelako ukorik emango idakanik\n— Ene!, baiña... ez bait-dizut ukorik eman! —esan zion Yon txikiak—. Zu izanda, iñungo ezergatik ez nintzaizuke ni arituko lagunkiro baizik.\nTa txano billa joan zen. Gero artu zuen bizkar gaiñean zaku aundia, ta an abiatu zen.\nAgitz samiña zen beroa, ta bidea autsez beteta zegoen zearo. Seigarren kilometroko mugarrira iritxi zeneko, ain zegoen Yon akitua, bide-ertzean eseri ta atseden bear izan zuen. Alare luzaro gabe bideari ekin zion berriro, ta azkenik eldu zen azokara.\nUnetxo bat itxoin bear izan zuen, baiñan azkenean salneurri onez saldu zuen irin-zakua, ta batere etenaldirik gabe itzuli zen etxera, bildur baitzen bidean lapurren bat aurkituko ote zuen, asko luza ba'leza.\n— Bai egun neketsua! —esan zuen Yon'ek ogean sartzerakoan—. Baiñan poz aundia artzen dut, ukorik eman ez diotalako; igarazaia bait-dut adiskiderik miñena, ta gaiñera eskugurditxoa eman bear dit.\nBiaramon goiz-goizean an eldu zitzaion igarazaia irin-zakuaren diru eske; baiñan Yon txikia erasanda zegoen, ta artean ogetik jaiki gabe zen.\n— Alajinkoa! —ustu zen igarazaia—. Alperra aiz orratio! Nire esku-gurditxoa eman berria diatala pentsatzen dutanero, arreta biziagoz lan egin ezakekala zeritzaidak. Giriñ makurra duk nagikeria, ta ez nikek nai nire lagunik, alperra edo nagia litekenik. Iñolako begirapenik gabe mintzatzen natzaik, dakuskanez. Jakiña! adiskide ezpa'indut, ez nintzaizkake onela mintzatuko. Izan ere, zertarako uke adiskidetasuna, norberak uste duena garbiro esan al ezpa'leza? Edonork esan ditzazkek gauza atsegiñak; edonor leya ditekek maitati izaten ta kun-kun egiten; adiskide xalo batek ordea gauza nekagarriak ere esaten dizkik, ta naigabe emateari ez ziok bildurrik. Aitzitik ere, adiskide ziña ba'da, naiago dik ori, orrela ongi ari dela bait-zekik.\n— Miñ aundia damait —erantzun zion Yon txikiak, lotako txanoa kentzen ta begiak marruskatzen zituela—. Miñ aundia damait; baiñan maki-maki eginda nengoen, ta arextian oeratu nintzala zeritzaidan, ta txoriei txioka aditzen ari nintzaiela. Ez al dakizu askoz gogozago egiten dudala lana, txoriei txioka aditu diedanean?\n— Ondo zegok, ainbat obe! —erantzun zion igarazaiak, bizkarrean takateko bat emanaz—. Aletegiko gain-zuloa itxi dezaidakan bear bait-aut.\nYon txikiak baratzan lan egitera joan bearra zuen, egun bi bait-zituen loreak garastatu gabe; baiñan ez zion igarazaiari ezezkorik eman nai izan, ain adiskide ona bait-zuen.\n— Adiskide bati ez dagokiola uste al duzu, eginkizunik dudala esatea? —galdegin zion oyu izuti ta apalez.\n— Ez agian —erantzun zion igarazaiak—, baiñan ukoa ba'damaidak, neronek egingo diat.\n— Ez orixe!, iñolaz ez! —ots egin zion Yon txikiak, oetik jauzi egiñaz.\nJantzi ta aletegira joan zen.\nAn egun osoan aritu zen lan ta lan arrastu zuen arte; ta eguzkia etzaterakoan, an etorri zitzaion igarazaia, noraiño iritxi ote zen ikustera.\n— Estali al duk gaiñeko zulokotea, Yon txiki orrek? —egin zion igarazaiak oyu alaiki.\n— Ia ia amaitu dut —erantzun zion Yon txikiak, zurubitik jetxi-ala.\n— Ene! —esan zuen igarazaiak—, besterentzat egiten dena bezain lan atsegiñik ez zegok!\n— Zoragarri da zuri mintzatzen aditzea! —esan zion Yon txikiak, atseden artzen ari zen bitartean bekokia txukatuz—. Zoratzekoa da gero! Baiñan, egia esateko, zuk bezain gogoeta ederrak egundo izango ez ote ditudan bildur naiz.\n— Bai noski!, izango dituk —erantzun zion igarazaiak—; baiñan ortarako maratzago izan bear!... Oraindio ez dakik adiskide izaten baizik; noizpait jakingo duk ere adiskidetasuna zer den esaten.\n— Ala uste al duzu? —galdegin zion Yon txikiak.\n— Noski baiño noskiago! —erantzun zion igarazaiak—. Baiñan ea!, gaiñeko zulokotea osatu didakan ezkero, obe duk lenbaitlen etxera itzuli atseden artzera, biar ere bearko baitaut, ardiak larrera eraman dezaizkidakan.\nYon gizagaxoa ez zitzaion kopet ematen ausartu. Biaramonean, eguna urratu zuen orduko, etxola ondoraiño ekarri zizkion igarazaiak ardiak, ta Yon mendira igo zen aiek eramanez. Joan-etorrian egun osoa bear izan zuen, ta itzuli zenean ain zegoen aunatuta, bere aulkian lo gelditu zen. Urrengo eguna aurrera samartu arte ez zen iratzarri.\n— Bai giro ederra izango dudala baratzan! —esan zuen berekiko, ta lanari ekitera zijoan. Baiñan bata zela bestea zela, ez zuen astirik izaten bere loretxoei ikusi bat emateko; geienetan bere adiskide igarazaia izan oi zen, ta oso urrutira igorri oi zuen eginkizunen batera; edo bestela, igarara joan zekiola eskatu oi zion, apur bat laguntzera. Noizpeinka agitz larritzen zen Yon txikia, aaztu egin zituela usteko zutelakoan loreak; baiñan igarazaia zuela bere adiskiderik miñena, ta biziro pozten zen.\n— Gaiñera bere esku-gurditxoa eman bear dit —esan oi zuen berekiko—, ta ori iñork egin dezaidaken eskerrik onena dut.\nTa an aritu, oi zen Yon txikia lan ta lan igarazaiarentzako; ta au berriz an aritu oi zitzaion, adiskidetasuna dela-ta, gauzarik pinpiriñenak ipin-apan esaten. Oek denak bere liburu berdexkan idatzi oi zituen Yon txikiak, ta gabaz oerakoan irakurri, ikastuna bait-zen.\nBaiñan alako batean... gaua zen. Yon txikia sutondoan eserita zegoela, egundoko zartada jo zuten atean.\nBeltz beltza zen gaua. Aizea bildurgarriro ari zen etxe inguruan txistuka ta marruka, ta Yon txikiak lendabizi erauntsia izango zela uste zuen, atea iñarrosi zuena. Baiñan bigarrenez ere atea jo zuten, ta gero irugarrenez, bi aurrenetan baiño gogorrago.\n— Bidazti gaixoren bat izango da, noski —esan zuen berekiko Yon txikiak, eta ateruntz joan zen antxintxika.\nIgarazaia zegoen atalasan zutik, esku batean kriseillua ta bestean makilla lodi bat zituela.\n— Yon maite ori! —mintzatu zitzaion igarazaia—, naigabe samiñ batek natxekarrek goibel. Mutikoa zurubi batetik erori ta zauritu egin zaidak. Osagillearen billa noatxiak. Baiñan ain urruti bizi bait-duk ta, gaua ain zegok beltza, i joan aiteke1a nere ordez pentsatu diat. Nere esku-gurditxoa emango diadala ba-dakik. Orren ordez ongi uke niregatik zerbait egin.\n— Baiki! —erantzun zion Yon txikiak—; poz artzen dut, niregana etortzea bururatu zaizula-ta. Bertantxe noake. Baiñan kriseilua utzi bear zenidake; ain daga beltza gaua, luebakiren batean eroriko ote naizan bildur naiz.\n— Mingarri zaidak benetan —erantzun zion igarazaiak— baiñan kriseillua berria diat, eta zertxobait gerta ba'lekio, galera aundia nikek.\n— Ea bada!, ez gaitezen geiago mintza! Batere gabe joango naiz! —esan zion Yon txikiak.\nLarruzko txabuxa aundia jantzi zuen, txano gorri beroa artu, lepo inguruan ao-estaltzeko bat kiribildu, eta alaxe atera zen etxetik.\nUa zen euri-jasa ta erauntsia!\nGaua txit illuna zen, ta Yon txikiak ez zuen ia batere ikusten; aizetzarra berriz buruzko zuen, ta ibiltzeko ere lanak zituen gizagajoak.\nAlare oso adoretsu bait-zen, iru ordu ortxe-ortxe ibilli ta fiero, iritxi zen azkenik osagillearenera, ta atean jo zuen.\n— Nor dut? —egin zuen oyu osagilleak, bere bizitokiko leyotik burua atereaz.\n— Yon txikia, osagille!\n— Ta zer opa duk, Yon txiki?\n— Igarazaiari semea zurubi batetik erori ta zauritu egin zaio, ta zure bearra dute oraintxe bertan.\n— Ondo zegok! —erantzun zion osagilleak.\nAntolatu zuen bertantxe zaldia, jantzi zituen bere eskalapoiñ aundiak, ta kriseillua arturik, zurubian beera jetxi ta igarazaiaren etxeruntz abiatu zen, atzetik oiñez Yon txikia zerraikiola.\nBaiñan erauntsia gogor ari zen, ta euria ibaika. Yon txikia, ez baitzezakean ikus nundik nora zijoan, zaldiari ere ez zekiokean jarrai, eta azkenean galdu egin zen. Ezleku ua osin sako nez betetako alderdi galgarri bat zen. Alako batean, alderrai zebillela, aietako batean erori ta Yon txikia bertan ito zen. Biaramon goizean zingira aundi bateko ur gaiñean arkitu zuten artzai batzuk aren gorputza, eta bere etxolara eraman. Erri osoa izan zen Yon txikiaren illetan, agitz maitea baitzen. Igarazaia ahokuan aurrena zen.\n— Ni bait-ninduen lagunik miñena, dedu-tokian izatea dagokit, noski! —zion igarazaiak.\nTa alaxe joan zen ahokuaren buruan, txabuxa beltz luze bat zeramala. Noizpeinka belarrezko sudur-zapi aundi batez txukatzen zituen begiak.\n— Yon txikiaren eriotza galera aundi bat dugu, agian, gu guziok —esan zuen erriko okiñak, illetak bukatu-ta gero, ardo goxoa edanaz ta goxoki batzuk janaz, lagun-taldea eroso eserita zegoela ostatuan.\n— Galera aundia niretzat da batikpat! —erantzun zion igarazaiak—. Alajaiña!, nere esku-gurditxoa utziko niolako itza emateko onegia izan nintzaion, uta orain ez dakit zer egin berarekin. Etxean oztopo baizik ez dit egiten; eta ain dago eine txarrean, saldu nai ba'neza, ez lidakete sosik emango. Ara nik esan!: gaurgero ez diot iñori ezer utziko! Eskuzabal izanaren ondorioak norberak kitatu bear izaten ditu!\n— Bai!, alaxe da! —ebaki zion ur-saguak ixilaldi luze baten ondoren.\n— Ba... ementxe amaitzen da ipuia —esan zuen txoarreak.\n—Ta igarazaia zer? —galdegin zion ur-saguak.\n— Ene!, ez dakit zeazki! —erantzun zion txoarreak—, ta egia esateko, berdin zait.\n— Zure izakera iñolaz maitatia ez dela ezagun duzu! —esan zion ur-saguak.\n— Bildur naiz, ipuiñondoa ulertu ez ote duzun! —erantzun zion txoarreak.\n— Ipuiñaren zer? —oyu egin zuen ur-saguak.\n— A!, baiñan... ipuiak ondorik bai al zuen, ala?\n— Jakiña! —baitu zuen txoarreak.\n— Arranopola! —esan zuen ur-saguak erre-antzean—. Asi baiño len esan zenezaidakean. Artara ez nizukean batere entzungo, baiki! Irizlariak bezala,\n«bah!» esango nizukean, noski! Baiñan oraindio ere esateko garaiz naiz.\n«Bah!» esan zuen oyu ozenez, ta buztankada bat emanez bere zulora itzuli zen.\n— Zer derizkiozu uretako saguari? —galdegin zuen aate amandreak, une zenbaiten buruan plisti-plastaka eldu zenean—. Ba-ditu alako gaitasun on batzuk; baiñan nik ama baten biotzondoa bait-dut, ez dezaket mutil zaar arraildu bat ekus, negarrari ekiteke.\n— Nekagarri izan ote natzaion bildur naiz —erantzun zion txoarreak. Ipuiñondoa duen ipui bat jalki bait-diot, jalki ere!\n— Ene!, arrixku aundiko gauza duzu ori! —esan zion aateak.\nTa ni ere iritzi batekoa natzaio.


Osteguna, urtarrilak 23\n80 egunean zineforum filmaren emanaldia\nAltsasu. 80 egunean zineforum filmaren emanaldia. 19:00etan, Iortia kultur gunean.\n80 egunean zineforum filmaren emanaldia Iortia kultur gunean\nMujercitas filmaren emanaldia\nAltsasu. Mujercitas filmaren emanaldia. 19:00etan, Iortia kultur gunean.\nMujercitas filmaren emanaldia Iortia kultur gunean


Gutuna: Txerrimuño aurrera - Oarsoaldeko Hitza : Oarsoaldeko Hitza\nGutuna: Txerrimuño aurrera\n1983ko abenduaren 17an okupatu genuen herriko hainbat gaztek urte askotan hutsik zeraman garai bateko sagardotegia. Geroztik negu asko pasa dira. Garai hartan utopia litzateke 31 urte irautea. Eta hemen jarraitzen dugu. Euskal Herriko etxe autogestionatu iraunkorrenetako honen bilakaerak, gaur egungo errealitatera garamatza. Izan ere, garai hartako batzuk eta bidean gehituz joan garenak, gaur egun autogestioan sinesten duen talde edo kolektiboa osatzen dugu. Etxe honetan aniztasun haundiko jendea gabiltza, kolore askotakoak, adinari begiratu gabe, batzuk zenbait herri borroketan murgildurik, gainbeheran dagoen gizarte eredu honetan bere nahi eta beharrak asetu nahian besteak, Txerrimuño, expresio kultural, sozial, errebindikatibo eta alternatiboa egunerokotasunean errealitate bihurtuz. Erabakiak hartzeko adostasuna bilatzen duen asanblada, egin behar eta ardurak bolondreski eta auzolanean eginaz, diruarekin kuantifika edo neur ezina den proiektoak aurrera darrai. Gogo haundiz, konpromisoz, ardura eta askatasunez, gune honek ematen dizkigun aukerak disfrutatzen ari gara oztopoak gaindituz. Etxe honetan dabilen edonork aportatzen du hau horrela izan dadin, eta aurrerantzean gehituko direnak ere. Istituzioen diru laguntzetatik at, pasa den urtean iharduera edo ekitaldi ugari antolatu genituen ( ikus pasa den urteko kronologia) eta datorren urte honetarako ere aurreikuspena aberatsa da. Hilabetean behin musika jaialdi bat eskeiniko dugu, hitzaldi, tailer, antzerki, proiekzio eta beste ekitaldien artean. Ostiralero jende ugariren topagune den pintxo potea. Astero gertatzen diren gorabeherak kudeatzen dituen asanblada. Talde ezberdinen bilerak. Entsaioak. Astero, kontsumo taldeen barazkien banaketa. Etxearen eraberritzearen barruan teilatu konponketa… Aurrera begira Txerrimuño xume baina indartsu eta osasuntsu agertzen zaigu, ilusio eta gogo haundiz, kolektibitateak eskeintzen digun aberastasuna gero eta gehiago landuz.\nBeatriz Martinez Sernandez, Izaskun Quintas Etxeberria, Xabier Pikabea Lertxundi, Oroitz Saldias Jacinto, Maria Jose Landaburu Garcia, Ibon Garcia Garrido, eta Francisco Javier Jimenez Santamariak sinatua.


Sombra CEDAW Txostena: aurkezpen ofiziala - Ekitaldiak - Garoa Liburu-denda\nSombra CEDAW Txostena: aurkezpen ofiziala\nSombra Txostena CEDAW (Emakumeen aurkako Diskriminazio era guztiak ezabatzeko Hitzarmena) aurkezpen irekia. 252 elkarteek aurkeztuko dute txostena Nazio Batuetan gaurko errealitatea islatuz: emakumeenganako indarkeriak, politika, eskubide sexual eta ugalkorrak, osasuna eta ezintasuna...\nCEDAW (Emakumeen aurkako Diskriminazio era guztiak ezabatzeko Hitzarmena) emakumeen sufritzen ditugun diskriminazio guztiak ezabatzeko kontatzen dugun nazioarteko tresnarik inportanteenarikoa da. 4 urtean behin nazio batuak herrialde bakoitzean hitzarmena betetzen den ikusteko ebaluazio bat egiten du.\nSombra CEDAW Txostena erakunde sozialek egindakoa da eta estatu mailako 252 erakundeek babestu egin dute txostena, gizarte zibil antolatuaren ahotsa eta eskariak jasotzeko eta berreskuratzeko.\nApirilean hasitako bidea urte bukaeran Nazio Batuetan Sombra txostenaren aurkezpenarekin batera burutuko da eta hilabete hauetan egindako lanaren bidez txostenean jasotako ondorioak biztanleri guztiari jakinaztera eta partekatzea oso garrantzitsua iruditzen zaigu.\nIrailak 16 (2014), 19:30 → 21:00


Zortziko handia Archives - Page 88 of 88 - Bertsolari\nTxikitan hondartzan nengoela jakin nuen klaustrofobikoa nintzela. Nebak harean zulo bat egin, bertan sartzeko esan eta barruan nengoela leporaino tapatu ninduenean. Handik hamar urtera ohartu nintzen, ordea, agorafobiarenaz. Agorak Greziako polisetan zeunden plazak ziren eta beroriek ziren komertzio, politika eta kulturaren zentro. Zentroa. 15 urterekin egon nintzen nire lehenengo agoran, lehenengo plazan. BBK sariketa\nDoinua: Trumoiak ortzi beltzean hoska 1. Ez oasia, ez uhartea osotasuna denez artea maiz jakinminak aberasgarri egiten du elkartea txikitu dedin mundu ezberdin hauen arteko tartea hitzezko jolas parkea duguna eman, dutena jaso hori da kulturartea. 2. Lehen saioa lehertu zen Bilbon Zinar Alari sua zerion Kurdistaneko minari bertso batzuk kantatu zizkion adierazpenak,


lan heroiak gleb kosorukov\nHeroes of Labour proiektua, gizarte post-industrialean ¨lana¨ kontzeptuak jasan duen aldaketa erradikalaz hausnartzeko saiakera bat da.\nGarai bateko blokeen botere tirabirak, sistema kapitalistan nolabaiteko justizia soziala mantentzen lagundu zuen, alde bakoitzak bere sistemaren balio moralen nagusitasunaren alde borrokatzen zuelako...Sobietar Batasunaren sistema sozialistaren gainbeherarekin, oreka hori hautsi zen. Kapitalismo gordinak ez zuen inongo oztoporik topatu bere zabalkundean. Industria osoak eraman dira lan indarra merkea eta moldagarria den herrialdeetara. Proletariat, politika ekonomiko marxistak definituko lukeen moduan, desagertzen ari da klase berri baten mesederako: Precariat izenekoa. Lanak berak bere balioa galdu du kapitalismoaren globalizazioaren aroan. Proiektu honetan lanean, iraganera jo dut, historiaren garai ia mitologiko batetara non lanaren balioa bere gailurrean zegoen.\n1935. urteko abuztuaren 31an Alexej Stakhanov, Central-Irmino ikatz meatzeko mailu pneumatiko operatzaileak, errekor berri bat ezarri zuen: 102 tona ikatz atera zuen 5 ordu eta 45 minututan (14 aldiz bere eguneroko kuota). Lana eta laborariak aldarrikatzeko estatuak bultzatutako kanpaina bati esker, Stakhanov Sobietar heroi nagusi bihurtu zuten. Handik gutxira, bere erretratua Time aldizkariaren azalean agertu zen. Bere lanagatik langile batek mundu mailako ospea lortzen zuen lehendabiziko aldia zen. ¨Estajanobismo¨ terminoak, orduz geroztik, lan eskerga muturrekoak sortzen duen ¨heroitasuna¨ definitzeko erabiltzen da.\nStakhanov-en lorpenaren 74. urteurrenean, egungo lan indarraren arketipo eta justizia sozialaren makalaldiaren ikur diren meatzari garaikideen inguruko argazki proiektua hasi nuen. Ukrainiako ekialdean, Stakhanov izeneko Europako meatzerik handienean, beren txanda aldaketa uneetan, 100 meatzarien erretratuak egin nituen, Kapitalismo globalaren presioa eta lan merkatuaren aldaketak direla eta, Ukrainiako meatzak isten ari dira eta datozen bost urteetan 100.000 meatzarik beren lana galduko dute. Nire lanak, meatzari-mito eta langile-heroi arketipotik zer geratzen den aztertu nahi du.\nOrain, langile hauek guda eremuan daude, beren etorkizuna edo bizitzaz erabakitzeko gaitasunik gabe. Ukrainiako armadak, Donetsk eta Lugansk inbaditu eta hiriak eta herriak suntsitu dituzte Donbassko eskualdean milaka hildako eta zauritu eraginaz. Errusiarren kontrako nazionalismo sentimenduak eta Ukrainiako Maidan osteko muturreko eskuinaren igoera dela eta, Donetsk eta Lugansk eskualdeetan federalismoaren edo eta independentziaren alde bozkatu zuen jendeak. Ukrainiak ez zituen erreferendumaren emaitzak onartu eta segidan Donetsk eta Lugansk errepublikek beren kabuz independentzia deklaratu zuten. Ukrainiak tropak bidali zituen eskualde matxinoak desarmatzera eta zigortzera eta bide batez, bertako biztanleak Ukrainiako eskualde ezberdinetara sakabanatu eta hego ekialdeko eskualdean mendebaldeko biztanle nazionalistekin betetzen hasi ziren.\nGleb Kosorukoven lanak, beste hainbatekin batera ikusgai izango dira aurtengo GETXOPHOTO argazki jaialdian.


Premiazko laguntza behar duten hiru animalia-proiektu ekainean | Consumer\nPremiazko laguntza behar duten hiru animalia-proiektu ekainean\nCervelló-ko Santutegia, animalia zahar eta gaixoak hartzen dituena, maskoten maskotak eta felidoak defendatzeko ekimenak, hil honetan laguntzeko ideia batzuk dira\nIrudia: El perro Otto, por Daya Cervelló\nUrtero Espainian 150.000 txakur eta katu abandonatzen dira. Horregatik, ez da zaila animalia askok gure herrialdean behar duten premiazko laguntza ulertzea. Elkarte babesle askok lan bikaina egiten dute: boluntario, zaintzaile eta profesionalek dohainik eskaintzen dute beren lana, gehien behar duten animaliengana joateko. Eta denek laguntza behar dute. Baina, nondik hasi? Nola egin daiteke lan haiekin? Zer egin daiteke buru eta felino horiek garbi-garbi erretzen, eta oso diru gutxirekin? Jarraian, premiazko laguntza behar duten hiru proiektu nabarmentzen dira, ekainean laguntza behar dutenak: Daya Cervellóren txakurren eta katuen santutegia, lurralde osoan dauden maskotentzako elikagaien bankuak eta Katuna Brigadak kaleko katuak babestu eta zaintzen dituena.\nIrudia: Otto txakurra, Daya Cervellóren eskutik\nProiektu hauekiko lankidetzak ez dira ekainean bakarrik beharrezkoak izango. Baina une egokia da animaliei puruetan laguntzen hasteko.\n1. Cervelló-ko Santutegia katuentzako eta adinekoentzako eta gaixoentzako\nDaya Cervelló GKE bat da, zaintzaileek eta boluntarioek osatua. 10 urte baino gehiago daramatza babeslekuan harreran dauden harburu eta felidoak zaintzen. “Gure elkarteak animalien adopzioak sustatzen ditu, baina baita santutegia ere, gaixo dauden edo oso zaharrak diren txakur eta katu askori laguntzen dielako”, azaldu du Agnès Dufauk, Daya Cervellóren bozeramaileak eta gure herrialdeko animalia-zuzenbideko aditu handienetako batek. Bera ere Felino Manifestua sustatzen ari da, kaleko katuak defendatzeko.\nIrudia: Brucy Dulce, Daya Cervellóren eskutik\nDaya Cervellóko aterpetxeak lan handia egin du gaur egun han bizi diren 220 txakur eta katutik gora bizi baldintza duinak emateko, azken egunera arte. Baina Dayako zaintzaileek eta boluntarioek harreran dituzten animaliak zaintzen jarrai dezaten, eta laguntza behar duten beste batzuetara joan ahal izateko, premiazko finantziazioa behar dute.\nCervelloko aterpetxea ez da berria, hamarkada bat baino gehiago baitu historia. Arazoa da 2014ko abenduan izandako kudeaketa aldatu ondoren (lehen, Altarriba Fundazioak eramaten zuen), asko despistatu ondoren, aterpetxeko bazkide ohi askok hileko ekarpenak egiteari utzi egin behar izan diotela. Dufauren esanean, “instalazioak hobetzen saiatzen ari gara hemen bizi diren animalientzat leku hobea bihurtzeko, baina gure egoera kritikoa da eta bazkide berriak behar ditugu lehenbailehen”.\nHemen Daya Cervellóko txakurren eta katuen santutegiarekin kolaboratu daiteke.\n2. Maskoten elikagaien bankuak, nola lagundu?\nHarburuak eta felidoak ere krisiaren biktima dira. Lurralde osoan sortu dira maskota behartsuen elikagai-bankuak, bertan behera utzi nahi duten herritar anonimoen lanari esker; izan ere, animalia askok beren familiak zeharkatzen dituzten egoera ekonomiko larria dela eta, bertan behera utzi nahi dituzte.\nIrudia: Animalia Allies Rescue Foundation\nMaskotentzako elikagai-banku horien motorra elikagaiak, parasito-pipitak (hain garrantzitsuak udan), albaitaritzako arreta eta txakurrak eta katuak paseatzeko eta paseatzeko funtsezko osagarriak eskaintzea da.\nHala ere, Espainiako elikagai-bankuak osatzen dituen sarea txikia da, baliabide gutxirekin. Horixe da, hain zuzen ere, Maskotako Maskotentzako Elikagaien Bankuaren kasua, maskota gehien behar dituzten maskotetako bankuetako bat, eta haren bihotza bost pertsonako talde bat osatzen du, Lily Garcíak zuzendua. Helburua? “Espainiako krisiaren ondorioz, harburu eta felidoak uzteari uztea”, dio Garciak. Hemen, Maskota Ponferradarako Elikagaien Bankuko animaliei lagundu ahal zaie.\nEta ez daude bakarrik. Baliabiderik gabeko pertsonentzako Elikagaien Bankua, Sevillako Animalientzako Elikagaien Bankua eta Alacantekoa ere badaude. Beste mikrodohaintza batzuk ere badaude, Tefaming plataformaren bidez babes daitezkeen txakurren eta Espainiako katuen elikagai-bankuetarako.\n3. Kaleko katuak Gatuna Brigadarekin babestea\nBrigada Gatuna animaliak babesteko elkarteak kaleko katuen zero sakrifizioa lortu nahi du. Nola? Helburua da udalei kontzientzia hartzea CES metodoa erabiltzeko (harrapaketa, esterilizazioa eta felidoak askatzea), eta hori merkeagoa, solidarioagoa eta eraginkorragoa da, Espainian katuen superpopulazioak saihesteko. Apirilaren 24an Diputatuen Kongresuan sartu zen Felino Manifestuaren helburu bera da.\nGatuna Brigadak Cadizen eta Sevillan lan egiten du. Teamingen bi plataforma daude, boluntario horien lana laguntzeko: batetik, animaliak maite dituzte, eta, bestetik, Brigada Gatuna elkartearentzat, hilean euro bat ordainduta, eta, bestetik, Cadizko hegoaldeko olatu-horma enblematikoaren katuei lagunduz lan egiten duten boluntarioentzat.\nIrakurri gehiago animalien gainean. Jarraitu zure egileari, Eva San Martíni, Twitter-en: @ evasanmartinf-a .\nanimalia-babeslekuak animaliak adoptatu animalien babes-elkarteak animalien defentsa animalien eskubideak gatos enfermos-eu gatos-eu hartu maskotentzako elikagai-bankuak perros ancianos-eu perros-eu


Eremua - GUFE-IFAS - Bizkaia Gardena\npdf Maiatzaren 30ko 4/2001 FORU ARAUA (pdf 28 KB)\npdf Urriaren 24ko 8/2005 FORU ARAUA (pdf 14 KB)\nBizkaiko Gizarte Urgazpenerako Foru Erakundearen Estatutuak\npdf Maiatzaren 30eko 4-2001 FORU AGINDUA (pdf 28 KB)\npdf Urriaren 24eko 8-2005 FORU ARAUA (pdf 14 KB)\npdf Egitura organikoaren araudia (pdf 266 KB)\npdf Egitura organikoaren araudia aldatzea (pdf 543 KB)\npdf Kanpoko arautegiak (pdf 174 KB)\nHonako hauek dira GUFE gobernatzen duten organoak:\nGobernu Batzako presidentea.\nGobernu Batzako presidenteordea.\nGobernu Batzak beharren arabera izenda ditzakeen arloetako zuzendariak\nGobernu Batza GUFEren Organo Nagusia da eta honakook ditu kide:\nBurua, GUFEkoa ere izango dena: Bizkaiko Foru Aldundiaren Gizarte Ekintza Saileko foru diputatua.\nBuruordea, GUFEkoa ere izango dena.\nGizarte Ekintza Saileko zuzendari nagusiak.\nLehendakaritza Foru Saileko zuzendari nagusi bat\nOgasun eta Finantza Saileko zuzendari nagusi bat.\nGerentziaren menpe daude: Zerbitzu Zentralak eta Laguntza Zerbitzuetako Dibisioak. Zerbitzu Zentralak erakunde osoa hartzen duten zeharkako gaiei, edo izaera globala duten gaiei erantzuten dieten zerbitzuak dira; eta Laguntza Zerbitzuetako Dibisioak, zerbitzu deszentralizatuak barne hartzen dituztenak. Zerbitzu deszentralizatuak erabiltzaileei laguntza integrala emateko zerbitzuak dira, eta erakundearen zentroetan gauzatzen dira.\nGUFEren Estatutuek eta GUFEren Egitura Organikoaren Araudiak ezartzen dituzte Erakundearen organoak, erantzukizunak, egitekoak eta hierarkia mailak.\npdf Organigrama (pdf 147 KB)\npdf Gobernu batzarra (pdf 60 KB)\npdf GUFE-ren egitura organikoaren araudia (pdf 266 KB)\npdf CV Zuzendaria (pdf 31 KB)\nxls Goi-karguen ordainsariak (xls 35 KB)


Informe de precios sobre productos sin gluten 2014 – Asociación Celíacos Euskadi\nHome > Noticias > Informe de precios sobre productos sin gluten 2014\nNuevo informe de precios sobre productos sin gluten emitido por FACE (Federación de Asociaciones de Celíacos de España)\nFACEk (Espainiako Zeliakoen Elkarteen Federazioa) igorritako glutenik gabeko produktuen prezioen txosten berria.\nPertsona zeliako batentzat glutenik gabeko dieta jarraitzearen gainerako gastu kopurua ezagutzea; aste, hilabete eta urte batean.\nElikadura produktu espezifikoa: Zeliakoentzat espezialki egindako produktua. Honen konposizioan debekaturiko zerealak (garia, garagarra, zekalea, espelta, kamuta eta ziur aski, oloa) eta bere jatorrizkoak.\nAdibideak: pasta, ogia, opildegia, gozotegia, gailetak, etab.\nElikadura produktu ordinala edo konbentzionala: Zeliakoentzat espezialki prestaturik gabeko produktua, baina formulazioaren bitartez, hauengatik kontsumitua izan daitekeena.\nAdibideak: txorizoa, txokolatea, zaporezko jogurtak, prestaturiko platerak…\nGlutendun elikadura produktua: Pertsona zeliakoak ez direnak kontsumitzen dutenak.\nPertsona zeliakoak, glutenik gabeko erregimen zorrotza jarraitzera behartuta daude bere bizitza osoan zehar. Zeliakoaren elikadura, produktu naturaletan oinarriturik egon behar da: haragiak, esneak, arrautzak, fruituak, barazkiak eta baimenduriko zerealak.\nZeliakoak sintomak ez aurkeztu arren, modu jarraituan glutenaren kopuru txikien hartzeak, arazo garrantzitsu eta nahitaezkoak eragin diezaioke. Produktu manufakturatuen %80ek glutena eduki dezakete: hestebeteak, turroiak, txokolateak, saltsak, esnekidun postreak, gozogarriak, etab. Horregatik, hauetako askok “extrak” izan behar dira, kalitate gutxiagoa dituztenek, gaurko legegintzaren arabera, iriak, lodigarri edo almidoiak eduki ahal dituztelako bere konposaketan.\nDietarentzako produktu basikoak (ogia, gailetak, pasta italiarrak, etab.), glutenik gabeko produktu bereziengatik ordezkatuak izan behar dira; eta haien prezioa glutena duten produktuen prezioa baino askoz altuagoa da.\nPrezioen ezberdintasunaren adibideak ikusteko, taula 1 ikusi:\nProduktuak Glutenik gabekoak Glutendunak Ezberdintasuna Ezberdintasuna\nKg/€ Kg/€ Kg/€ Ehunekoa\nZereal barrak 30,19 9,21 20,98 327,73\nPizza basea 11,41 2,43 8,98 469,90\nCorn Flakes zerealak 7,51 2,90 4,60 258,47\nGaragardoa 2,44 1,02 1,42 239,22\nKatilu txokolatea 6,55 2,59 2,59 252,76\nTxorizoa 7,16 5,71 1,46 125,51\nCroissantak 13,82 3,04 10,78 454,64\nKroketak 10,85 2,26 8,59 479,70\nEnpanadillak 14,62 3,17 11,45 461,34\nFideoak 6,29 0,97 5,33 651,32\nSolomo xerra ontzoztua 6,82 6,10 0,72 111,76\nMaria gailetak 7,36 1,87 5,49 393,71\nTxokolate pipiten gailetak 10,03 5,58 4,45 179,64\nGozokiak 8,92 6,95 1,96 128,23\nHaragizko hanburgesak 7,45 5,07 2,38 147,00\nIrin alortuak 3,43 0,51 2,93 679,58\nUrdaiazpiko eltzekoa 7,59 6,61 0,99 114,92\nMagdalenak 11,51 2,28 9,23 505,68\nOgi barra 8,19 1,36 6,83 601,85\nHanburgesentzako ogia 12,11 3,59 8,52 337,59\nMoldezko ogia 8,22 1,47 6,75 558,72\nOgi birrinduta 8,34 1,09 7,25 764,73\nOgi txigortuta 17,14 3,04 14,10 563,50\nPasta espiralak 6,61 1,26 5,35 523,22\nPasta makarroiak 5,38 0,96 4,42 562,21\nPasta espagetiak 5,27 1,02 4,25 517,70\nPizza izoztua 13,09 4,50 8,59 290,93\nEsnegain izozturiko sandwitxa 10,80 2,38 8,42 454,10\nLasagna 21,73 3,71 18,02 585,57\nKg/€ koste erdia 290,81 92,63 198,18 313,95\nIkerketa 2000 eta 2300 arteko kalorietako dietan oinarritzen da, adituek ume eta helduen elikadurarentzako aholkatzen duten kaloria kopurua hau izanda. Hala era, beharrak handiagotu daiteke nerabe eta aktibitate fisiko altua duten helduetan, eskolaurreko gazteetan edota adinduetan.\nKontuan hartu diren elikagaien prezioak, glutena dituzten produktuak baino handiagoak dira, eta klase ertaineko familientzat koste garrantzitsu bat suposatzen dute; batez ere glutenik gabeko dieta jarraitzen duen pertsona bat dagoenean, zeliakorik ez dagoen klase ertaineko familia batekin konparatzen bada.\nEzberdintasun hau definitzen duten elikagaiak ondorengoak dira:\nZerealak: ogia, pastak, gailetak, irina, birrinduriko ogia, etab.\nHaragiak: hestebeteak, beste haragi eratorriak eta haragi ontzoztuak.\nBesteak: mermeladak, txokolateak, gozokiak, izoztuak…\nGastu extra kalkulatzeko orduan, ez dira lekaleak, tuberkuluak, arrautzak, barazkiak, ortuariak, fruituak, koipeak, fruitu sikuak, haragiak eta arrain freskoak kontuan hartu, zeliako eta biztanleria orokorraren arteko ezberdintasunak existitzen ez direlako elikagai hauek hartzerako orduan.\nBeste alimentuentzako, 2013ko Zeliakoentzako Gai diren Elikagaien Zerrenda erabili izan da, FACEk urtero argitaratua.\nFamilia zeliakoek, glutenik gabeko elikagaien erosketara mugatu behar izaten dira. “FACEk kontrolaturiko” Egiaztagiriatutako Marka duten marka egiaztatuak kontuan izan dira. Hauek, kolektibo zeliakoari, marka hau duten produktuek 10 ppm (milioiekiko zatiak) baino gutxiago dituztela ziurtatzen die. “Elikagaien Zerrenda” modu iraunkorrean eguneratzen da, elikagaien produktoreek ematen diguten elikagaien buruzko informazioa, eta Elkartearen profesionalen egiaztapenarekin.\nOrainaldiko txostenarentzako prezioak, hainbat erkidego autonomoen saltokietan hartuak izan dira. Glutenik gabeko elikagaien ezarpena merkatu handietan, zeliakodun kolektiboarentzako aurrezki txiki bat suposatu du; baina prezioekiko ezberdintasunak, aintzat har daitekeenez, izugarriak dira.\nPrezioen batura dietaren funtzioan eta irizpide hauek jarraituz egin da.\nElikagaiak, saltokietan ezarritako marken antolamendu izateduna kontuan hartuz gero hautatu izan dira.\nKalitate eta prezioaren arteko harreman hobea dituzten produktuak hautatu izan dira glutenik gabeko elikadura produktu espezifikoentzat.\nElikagaien zerrendan agertzen diren elikadura produktu konbentzionaletan (glutena edukitzeko posibilitatearengatik) Espainiako edozein saltokian adierazgarriak izan daitezkeen markak hartu izan dira.\nProduktu zehatz bat aurkitu ez denean (zeliakoentzako espezifikoak) ikerturiko beste saltokietako produkturen bat erreferentetzat hartu izan da, zeliako batek egindakoa hori izango litzatekeelako; bigarren erosketa egitea.\nTxosten honetako emaitzak eztabaidaezinak dira.\nPrezioaren beherapen bat ikuskatu da, glutena zein glutenik gabeko produktuetan. Hala ere, glutenik gabeko produktuetan emandako beherapena, glutena duten produktuetan emandakoa baino nabariagoa da. Honek, pasaden urtean azterturiko bi produktuen arteko ezberdintasunak nabariagoak egiten ditu.\nGlutenik gabeko produktuen elikadura sektorean egindako aurrerapenak izan arren, glutenik gabeko eta glutena duten produktuen arteko ezberdintasunak oso garrantzitsuak dira. Zifra horiek, oraindik nabariegiak dira gaur egun. Modu honetan, zeliakoa den pertsona bat duen familiak, 1.616,13€ baino gehiagoko gastua izaten du urteroko saskian.\nZeliakoa den pertsona, zeliakoa ez den pertsona baten aurrean duen ezberdintasuna, jarraitu behar duen dieta izan da, pertsona horrek ezin duelako glutenik hartu.\nZeliakoa ez den familia baten modura, zeliakodun familiek bere gustu eta beharrenetara moldatzen dute haien elikadura. Adierazitako dietek, kalkuluentzako eredu objektiboak izan arren, ez dira errealitate praktikoa eguneroko elikaduran. Egunerokotasunean, erosketa egiterako orduan, dieta eredugarriaren barruan ez dauden elikagaiak izan arren, maiztasunarekin kontsumitu egiten diren elikagaiak eransten dira (hau familia bakoitzeko gastu erreala da). Pentsatu ohi da, dieta soilik erosketa saskian oinarritzea ez dela gomendagarriena. Horregatik, herritarren gehienen dieta osatzen dituzten hainbat elikagai barneratu egin dira.\nZentzu honetan, hainbat apeta barneratu egin dira; hala nola, katilu txokolatea, zereal barrak edota garagardoa.\nBehin kalkuluak eginda, zeliakoa den pertsona baten familiak, 2000 eta 3000 kaloria arteko dieta batean oinarrituz, bere gastua asteko 33,67€tan handiagotu egiten dela estimatzen da. Honek, hileko 134,68€koa da, eta urteko 1.616,13€koa da; zeliakorik ez duen familia batekin konparatuz.\nKalkulu hauek, zeliako baten presentzian familia baten barruan oinarritzen dira; zeliakoak diren pertsonen zenbaki kopurua handiagotuz gero, familiaren gastuak ugaritu egingo dira.\nBi informazioen taulek, dietari zuzenean adierazten direnak eta erosketen saskira adierazten direnak, eranskin 1 bezala aurki ditzakezue.\nErosketa saskiaren gehikuntza:\nAstekoa Hilerokoa Urterokoa\nGlutenik gabeko erosketa 47,46 189,84 2.278,13\nGlutena barneko erosketa 13,79 55,17 662\nEzberdintasuna 33,67 134,68 1.616,13\nHonek esan nahi du, glutenik gabeko dieta jarraitu behar duen pertsona batek, %344,13 gehiago gastatuko duela, dieta hau jarraitu behar ez duen pertsona batekin konparatuz gero. Honek, urtero 1.616,13€ gehiago suposatzen ditu.\nGlutenik gabeko eta glutena duten produktuen arteko ezberdintasunak, pertsona baten asteroko erosketa kontuan hartuta, dieta estandarra jarraituz gero.\nProduktuak Gr-etan pisua dietan €-tan prezioa dietan €/kg Gr-etan pisua dietan €-tan prezioa dietan €/kg\nZereal barrak 60,00 2,31 38,43 60,00 0,70 11,73\nPizza basea 37,50 0,54 14,52 37,50 0,12 3,09\nCorn Flakes zerealak 240,00 2,29 9,56 240,00 0,89 3,70\nGaragardoa 1.000,00 3,10 3,10 1.000,00 1,30 1,30\nKatilu txokolatea 150,00 1,25 8,33 150,00 0,49 3,30\nTxorizoa 40,00 0,36 9,12 40,00 0,29 7,26\nCroissantak 120,00 2,11 17,59 120,00 0,46 3,87\nKroketak 75,00 1,04 13,81 75,00 0,22 2,88\nEnpanadillak 75,00 1,40 18,60 75,00 0,30 4,03\nFideoak 50,00 0,40 8,01 50,00 0,06 1,23\nSolomo xerra ontzoztua 150,00 1,30 8,68 150,00 1,16 7,76\nMaria gailetak 110,00 1,03 9,37 110,00 0,26 2,38\nTxokolate pipiten gailetak 110,00 1,40 12,76 110,00 0,78 7,10\nGozokiak 100,00 1,13 11,35 100,00 0,88 8,85\nHaragizko hanburgesak 70,00 0,66 9,48 70,00 0,45 6,45\nIrin alortuak 340,00 1,49 4,37 340,00 0,22 0,64\nUrdaiazpiko eltzekoa 50,00 0,48 9,66 50,00 0,42 8,41\nMagdalenak 100,00 1,46 14,65 100,00 0 0,29 2,90\nOgi barra 480,00 5,00 10,42 480,00 0,83 1,73\nHanburgesentzako ogia 100,00 1,54 15,41 100,00 0 0,46 4,56\nMoldezko ogia 480,00 5,02 10,46 480,00 0,90 1,87\nOgi birrinduta 60,00 0,64 10,62 60,00 0,08 1,39\nOgi txigortuta 40,00 0,87 21,82 40,00 0,15 3,87\nPasta espiralak 150,00 1,26 8,41 150,00 0,24 1,61\nPasta makarroiak 150,00 1,03 6,84 150,00 0,18 1,22\nPasta espagetiak 150,00 1,01 6,70 150,00 0,19 1,29\nPizza izoztua 37,50 0,62 16,66 37,50 0,21 5,73\nEsnegain izozturiko sandwitxa 125,00 1,72 13,74 125,00 0 0,38 3,03\nLasagna 180,00 4,98 27,65 180,00 0,85 4,72\nASTEKO GUZTIA 47,46 370,12 13,79 117,89


Azken hiru asteetako daturik okerrenak izan dira Hegoaldean: 734 kasu | Gizartea | Berria\nAzken hiru asteetako daturik okerrenak izan dira Hegoaldean: 734 kasu\nNafarroan azken astean %34 egin dute gora positiboek, eta hamalau lagun hil dira. Labiren batzorde teknikoa bihar bilduko da, Gasteizen\nErizain bat, PCR probak egiteko prest. JESUS DIGES / EFE Tamaina handiagoan ikusi\nEguberrietako jai eta ospakizunen ondorioak sumatzen ari dira Hego Euskal Herrian, eta gero eta kezkagarriagoak dira COVID-19aren transmisioari buruzko datuak. Positiboen goranzko joera argia da: beste 734 kasu atzeman zituzten herenegun Osasunbideak eta Osakidetzak, bezperan baino 107 gehiago. Azken hiru asteotako daturik makurrenak dira; zehazki, abenduaren 12tik ez zegoen horrelako positibo kopururik; egun horretan ere 734 positibo detektatu zituzten, eta, ordutik, kopuru horretatik behera izan dira positiboak, gorabehera handiekin, hori bai.\nGuztira, 11.903 PCR eta antigeno test egin zituzten asteartean Araban, Bizkaian, Gipuzkoan eta Nafarroan, bezperan baino 2.848 gehiago, eta horietatik %6,1ek eman zuten positibo. Positiboen ehunekoak 0,8 puntu behera egin du, beraz, bezperako datuekin alderatuta. Nolanahi ere, datuek erakusten dute birusa azkar hedatzen ari dela lau lurraldeetan, eta ia denetan egin dutela gora positiboek. Araban salbu, gainerakoetan egin dute gora. Hain justu, Araban 60 kasu detektatu zituzten (22 gutxiago), Bizkaian 304 (76 gehiago) , Gipuzkoan 210 (41 gehiago) eta Nafarroan 155 (zortzi gehiago).\nBi gobernuek emandako datuen arabera,57 lagun ospitaleratu zituzten asteartean, eta heriotza baten berri eman zuen Nafarroako Gobernuak.\nNafarroako egoera bereziki da kezkagarria. Nafarroako Gobernuak emandako datuen arabera, azken bost asteetan atzemandako positibo kopuru handiena da asteartean zenbatu zutena, eta, oraintxe, positiboen ehunekoa %8,3 da. Azken asteko datuak ere ez dira bat ere onak, Nafarroako Osasun Publikoko Institutuak asteazkenero kaleratzen duen txosten epidemiologikoak islatzen duenez. Positiboen datuak ematen du egoeraren neurria: abenduaren 28tik urtarrilaren 3ra 810 positibo zenbatu zituzten Nafarroan (100.000 biztanleko 123 positibo). Aurreko astearekin alderatuz gero, %34 egin dute gora kasuek.\nAzken zazpi egunetan Nafarroan izandako ospitaleratzeen eta heriotzen inguruko datuak ere ez dira askoz hobeak. Abenduaren 28tik urtarrilaren3ra hamalau lagun hil ziren koronabirusarekin, 51 lagun ospitaleratu zituzten gaitzarekin (aurreko astean baino bederatzi gehiago), eta sei lagun zeuden larri ZIUetan (bat gehiago). Kutsatze kurbak gora egiten jarraitzen duela baieztatzen dute datuek, eta Nafarroako Gobernuak atzo adierazi zuen kurba apaltzeko aukera dagoela baldin eta «berreskuratzen» badira azaroan indarrean jarritako hainbat neurri murriztaile.\nAraban, Bizkaian eta Gipuzkoan ere positiboen kopurua handitu da, eta Iñigo Urkullu Jaurlaritzako lehendakariak astearte gauean ohartarazi zuen egoera «oso larria» dela. Bihar bilduko da Labi EAEko Babes Zibileko Planaren aholku batzordea indarrean dauden neurriak aztertzeko.\n985 positibo atzeman dituzte Hego Euskal Herrian; egindako testen %8,7\nErietxeetan ere gero eta toki gehiago behar dute gaixoentzat; Osakidetzan, adibidez, azaro amaierako kopuruak gainditu dira.\nEusko Jaurlaritzak ez du aurreikusten zabortegi gehiago eraikitzea\nArabako, Bizkaiko eta Gipuzkoako plantetara eramandako hondakinak 2030erako %85 murriztea du helburu Hondakinen Prebentziorako eta Kudeaketarako Planaren zirriborroak\nEHUko errektore kargua hartu du Ferreirak\nEuskal Herriko Unibertsitateak «integratzailea eta solidarioa» izan behar duela nabarmendu du Ferreirak, eta «erronka sozialak» jarri behar direla erdigunean. Etapa berri bat hastear dela erantsi du, eta baita Urkulluk ere.\nElkarrekin Podemos-IUk ikerketa batzorde bat eskatu du txertaketa «irregularrak» argitzeko\nMiren Gorrotxategik uste du «sare bat» dagoela txertaketa irregularren atzean, eta Eusko Jaurlaritza «bete-betean inplikatuta» dagoela.


Gipuzkoako Grafikagintza eta Papergintzako grebaren arrakastaren ostean, ADEGIk erabaki behar du: negoziazioa ala konfrontazioa | Angula Berria\nHasiera » Gipuzkoako Grafikagintza eta Papergintzako grebaren arrakastaren ostean, ADEGIk erabaki behar du: negoziazioa ala konfrontazioa\nGrebek oso jarraipen zabala izaten ari dira. Ez dago bi sektoreetan normaltasunik. Papergintzako sektorean ekoizpena erabat geldituta dago eta grafikagintzan grebaren eragina oso handia izaten ari da.\nGrebek izaten ari diren jarraipen zabalak erakutsi du langileek sindikatuen jarrera bere egin dutela eta, aldiz, ez dutela onartzen ADEGIren jarrera inmobilista.\nGreba egunak joan ahala, grebaren jarraipena mantentzen ari da. Honek erakusten du langileak prest daudela tinko jarraitzeko beren lan baldintzak hobetu arte.\nHurrengo uztailaren 2an Grafikagintzako negoziazio mahaiaren beste bilera bat dago. Beraz, ADEGIk badu beste aukera bat orain arte erakutsi ez duen jarrera negoziatzailea azalarazteko. ADEGIri dagokio mahai gainean proposamen serio eta erreal bat jartzea benetako negoziazioa behingoz eman dadin. LAB jarrera negoziatzailearekin azalduko da bilerara, baina, ADEGIk aurrera egiteko asmorik ez balu, LABek konfrontazioaren alde egingo du sektoreko lan baldintzak hobetzeko.\nPapergintzari dagokionez, ADEGIk bukatutzat eman zuen negoziazioa sektorea konfrontaziora eramanez. Bada, dagoeneko porrot egin du. Greba erabat arrakastatsua izan da. Hortaz, gogoeta bat egin behar du eta erakutsi behar du negoziazioaren aldeko apustua egiten duela proposamen berriak mahai gaineratuz. Soilik horrela lortuko dugu konfrontazio egoeratik negoziazioaren bidera pasatzea. ADEGIri dagokio fitxa mugitzea.


FAQs | Denda Ofiziala | Athletic Club | Bilbao\nZer ordainketa-modu daude?\nAthletic Club dendan egindako erosketak sistema hauetako edozein erabiliz ordain daitezke:\nKreditu-txartelez: Visa, MasterCard, 500 eurorainoko zenbatekoetarako (bostehun euro).\nPayPal: azkar eta segurtasunez ordaindu ahal izango duzu PayPal kontuarekin edo zordunketa- edo kreditu-txartelarekin, finantza-informaziorik partekatu gabe.\nZer erosketa-aukera ditut, ez badut ordaindu nahi txartelarekin edo paypalekin?\nEdozein arrazoirengatik ez baduzu ordaindu nahi txartelarekin edo pertsona batek eskaera telefonoz jasotzea nahi baduzu, 902 540 900 zenbakira deitu behar duzu, ordutegi honetan:\nAstelehenetik larunbatera, 10:30etik 19:00etara.\nSan Mamesen partida den egunetan, 10:00etatik 13:30era.\nDeia ezartzeko kostua: 0,13 €; minutuko fakturazioa 0,19 € finkotik egindako deietan, eta 0,27 € mugikorretik deituz gero, kontratuaren, ordu-tartearen eta telefono-konpainiaren arabera. BEZa kanpo.\nGure lankideek jasoko dute zure eskaera, eta kasu bakoitzean ordaindu beharreko zenbatekoa eta kontu-zenbakia esango dizute, transferentzia egin dezazun. Diru-sarrera berretsi ondoren bidaliko da zure eskaera.\nEgin dezaket erosketa bat jasotzean ordaintzeko?\nEz, COVID-19aren ondoriozko osasun-egoerak bidalketen entregak aldatu dituenetik, ezinezkoa da aukera hori, bezeroaren eta banatzailearen arteko kontaktua saihesteko.\nEgin dezaket eskaera bat online eta dendan jaso?\nEdozer denda ofizialetan jaso daitezke 902 540 900 telefonoan edo onlineko denda ofizialean egindako eskaerak. Modalitate horrek ez du bidalketa-gasturik.\nSan Mameseko denda ofiziala\nErrekalde zumarkaleko denda ofiziala\nMazarredoko denda ofiziala\nMax Centerreko denda ofiziala\nBezeroari email bat bidaliko zaio gehienez 3 laneguneko epean, eskaera jasotzen duenetik zenbatzen hasita, eskaera aukeratutako dendan jasotzeko prest dagoela baieztatuz edo gorabeheraren baten berri emanez.\nEskaera jasotzeko, erosleak NANa eta eskaera dendan eskuragarri dagoela baieztatzeko emaila aurkeztu beharko ditu. Ez da beharrezkoa emaila inprimatuta eramatea; nahikoa da gure saltzaileei zure eskaera-zenbakia pantailan erakustea.\nBeste pertsona batek jaso dezake eskaera, baldin eta erosleak hala adierazi badu ESKAERA EGITERAKOAN. Baimendutako pertsona horrek NANa aurkeztu beharko du, bai eta eskaera dendan eskuragarri dagoela baieztatzeko emaila ere.\n“Dendan eskuragarri” berresteko emaila bidaltzen denetik, eskaera 7 egun naturaleko epean egongo da aukeratutako dendan. Epe hori igarotakoan, baliogabetutzat joko da, eta eskaeraren zenbatekoa itzuliko da, kobratu den bitarteko beretik.\nSistemak erosketak egiteko aukera ematen badit, esan nahi du bermatuta dagoela artikuluaren stocka?\nEskaera bat behar bezala amaitzen denean, berresteko mezu elektronikoak ez dakar eskaerako produktuen eskuragarritasuna berrestea, eta erosketa guztiak stockaren erabilgarritasunaren mende geratzen dira.\nProdukturen bat falta bada, bezeroari jakinaraziko zaio posta elektronikoz, gehienez ere 7 laneguneko epean. Mezu elektroniko horri 3 laneguneko epean erantzuten ez bazaio, baliogabetzat joko da eskaera hori.\nAurrez ordaindutako eskaera bat baliogabetzen bada (txartelarekin ordainduta), dagokion zenbatekoa bueltatuko da, gehienez ere 7 laneguneko epean. Itzulketak ordainketa egiten den modu berean egingo dira.\nNola alda edo itzul dezaket online erositako artikulu bat?\nAldaketa eskatzeko gehieneko epea 14 egun naturalekoa da, bezeroak eskaera jasotzen duenetik zenbatzen hasita. Produktua egoera ezin hobean dagoela egiaztatu beharko da aldaketa egin aurretik, etiketak ipinita eta jatorrizko enbalajearekin.\nDenda ofizialean aldatzea edo itzultzea:\nGure bezeroei aldaketak edo itzulketak errazteko, edozein denda ofizialetan aldatu edo itzuli ahal izango dira onlineko dendaren bidez egindako eskaerak; horretarako, eskaerarekin batera bidaltzen den faktura aurkeztu beharko da.\nOnline aldatzea edo itzultzea:\nBezeroaren eremuaren sartu behar duzu artikuluak itzultzeko.\nHelbide honetara helarazi behar diguzu aldatu beharreko produktua:\nNorentzat: Silvia Nevado\nAstintze, C1 eraikina\n21 eta 22 pabiloiak\nAdierazitako helbidean jasotako paketeak baino ez dira aldatuko. Bidalketa Correos bidez edo garraio-agentzia baten bidez egin daiteke. Bidalketa Correosekin egiten bada, komeni da ziurtagiria eta/edo hartu-agiria bidaltzea, zehaztapen horiek gabe ez baitira helmugara iristen, baizik eta bulegoetan jaso behar izaten dira. Nolanahi ere, bidaltzailea arduratuko da bidalketaz eta izan ditzakeen gorabeherez.\nPaketean eskaera-zenbakia adierazi beharko dute, eta zer aldaketa eskatzen den zehaztuko da.\nPaketea jasotzean, produktua egoera onean dagoela egiaztatuko da eta produktu berria bidaliko da jaso eta hurrengo 7 egun balioduneko epean.\nProduktu eta modelo bereko neurria aldatzen bada, bezeroa arduratuko da produktua Athletic Club Biltegiko helbidera bidaltzeaz. Osteko bidalketa doan izango da, bidalketa-gastuak 10,00 €-tik gorakoak direnean izan ezik. Kasu horretan, bezeroak bere gain hartu beharko ditu lehen aldaketaren bidalketa-gastuak ere. Eskaera berean bigarren eta ondorengo aldaketak egiteko, bezeroak bi bidalketen gaineko erantzukizuna izango du.\nAldatu nahi den edozein produktu jatorrizko bilgarriarekin eta etiketatuarekin eta ukitu gabe egin behar da beti, jatorrizko kutxan behar bezala paketatuta eta behar bezala babestuta. Aldatu beharreko artikuluak jaso zen egoera berean egon behar du, eta hori gure adituek zehaztuko dute.\nEz da inolako aldaketarik onartuko serigrafiatutako edo pertsonalizatutako artikuluetan, kopiatu daitezkeen artikuluen kasuan (CDak, joko elektronikoak, liburuak…), barruko arroparen eta bainujantzien kasuan, eta saltzeko aldaketaren bat behar duten produktuen kasuan.\nErosketa webgunearen bidez edo 902 zenbakira deituta egin duten bezeroek, eskaera etxean jaso ondoren, denda ofizialetako batean alda ditzakete produktuak nahi izanez gero.\nZenbat denbora behar du nire eskariak iristeko?\nBezeroen eremuan ikus dezakezu bidalketaren egoera.\nAthletic Clubek ahalik eta lasterren entregatuko ditu produktuak, bidegabeko atzerapenik gabe, eta, gehienez ere, eskaera jaso eta 15 egun naturaleko epean, bidalketa nazionalen kasuan. Nazioarteko entregen kasuan, hainbat entrega egin daitezke helmuga-herrialdearen arabera.\nZenbat kostatzen da nire hirira bidaltzea?\nKontsultatu gure eskaintzak; izan ere, baliteke bidalketaren bat doan egotea, eskaeraren zenbatekoaren arabera. Baldintza normaletan, hauek dira bidalketa-gastuak:\nBIDALKETAK – TARIFAK\nEstatuan: 6 €\nBalearrak: 13,50 €\nKanariak: 30 €\nAndorra: 42 €\nCeuta eta Melilla: 49 €\nGarraioa ez da kobratuko 50 eurotik gorako eskaeretan (Penintsulara eta Balear Uharteetara bidalitako eskaeretan soilik).\nA EREMUA:Alemania, Belgika, Vatikanoa, Frantzia, Italia, Luxenburgo, Monako, San Marino, Austria, Danimarka, Finlandia, Grezia, Guernesey, Holanda, Irlanda, Jersey, Liechtenstein, Suitza. Garraioak: 15,00 €\nB EREMUA:Azoreak, Zipre, Groenlandia, Hungaria, Islandia, Faroe Uharteak, Madeira, Malta, Maroko, Norvegia, Polonia, Txekiar Errepublika, Suedia, Afganistan, Albania, Armenia, Azerbaijan, Bielorrusia, Bosnia & Herzegovina, Bulgaria, Kroazia, Eslovakia, Eslovenia, Estonia, Georgia, Kazakhstan, Kirgizistan, Lituania, Mazedonia, Moldavia, Montenegro, Erresuma Batua, Errumania, Errusia, Serbia, Turkia, Turkmenistan, Ukraina, Uzbekistan. Garraioak: 25,00 €\nC EREMUA:Kanada, Amerikako Estatu Batuak, Puerto Rico. Garraioak: 35,00 €\nD EREMUA:Anguilla, Antigua & Barbuda, Holandako Antillak, Argentina, Araba, Bahamak, Barbados, Belize, Bermuda, Bolivia, Bonaire, Brasil, Txile, Kolonbia, Costa Rica, Dominika, Ekuador, El Salvador, Granada, Guadalupe (Frantziako Antillak) Guatemala, Haiti, Honduras, Kaiman Uharteak, Turks eta Caicas, Birjina Uharteak (Erresuma Batua), Birjina Uharteak (AEB), Jamaika, Mexiko, Nikaragua, Panama, Paraguai, Peru, Errepublika Dominikarra, San Bizente eta Granadinak, Santa Luzia, Trinidad eta Tobago, Uruguai, Venezuela. Garraioak: 65,00 €\nE EREMUA:Asia eta Ozeania. Garraioak: 95,00 €\nF EREMUA: Garraioak: 95,00 €\nADUANAK ETA ZERGAK\nGerta liteke aduana-gastuei lotuta egotea Ceuta, Melilla, Kanariar Uharteak eta Europar Batasunekoak ez diren herrialdeetarako eskaerak, eta litekeena da Athletic Clubek inolako kontrolik ez duen eta bere gain hartzen ez dituen beste zerga batzuk ere izatea. Salgaiaren hartzaileari edo erosleari dagokio beti ordainketa hori. Erosketa egin aurretik, gomendatzen dizugu aduana-bulegoan kontsultatzea, horri buruzko informazio zehatzagoa lortzeko.\nProduktu oker edo akastun bat helmuga hauetakoren batera bidaltzen bada, klubak berea izango du gorabehera hori konpontzeko artikulu horren itzulketa ordainduta, eta ez du berriz bidali beharrik izango.\n1,5 kg-tik gorako bidalketetan, mezu elektroniko bat bidaliko zaio hartzaileari, garraioan prezioa alda daitekeela adierazteko.\nTarifek aldaketak izan ditzakete erregaiaren prezioaren aldaketaren arabera. Kasu horretan, emailez jakinaraziko da.\nGarrantzitsua da behar bezala betetzea hartzailearen datu guztiak, bidalketa behar ez bezala itzultzea edo entregatzea eragiten duten akatsak saihesteko. Garraio-konpainiak sinadura bat behar du salgaia entregatzean; beraz, garrantzitsua da helbide bat adieraztea, norbaitek bidalketa jaso dezan.\nNazioarteko bidalketetan ez da onartuko aldaketarik. Athletic Clubek produktu oker edo akastun bat bidaltzen badu hainbat produkturen bidalketa batean, produktu horren zenbatekoa eta bidalketa-gastuen zati proportzionala ordainduz konponduko du gorabehera hori.\nNazioarteko bidalketetan, kolonietarako bidalketa bada, xede-eremuaren arabera fakturatuko da, eta ez herrialdearen arabera.\nNire eskaera akatsarekin edo oker iritsi da, zer egin dezaket?\nEskaera edo artikulu bat oker edo egoera txarrean jaso baduzu, ipini gurekin harremanetan emailez comercial@athletic-club.eus helbide elektronikoan edo 94 424 81 59 telefono zenbakian. Ahalik eta bizkorren ipiniko gara zurekin harremanetan, gorabehera hori konpontzeko.\nDeskontua duen artikulu bat erosten badut, gehituko zaio bazkide-deskontua?\nPrezio bereziko promozio eta kanpainen kasuan, ez da metatuko bazkide eta/edo fundazioko kide izatearen deskontua, salbu eta zehaztuta badago kanpainaren baldintzetan.\nBaduzu ohiko galderetan ageri ez den zalantzarik?\nJarri gurekin harremanetan comercial@athletic-club.eus helbide elektronikora idatzita edo 94 424 81 59 telefono-zenbakira deituta.


Gipuzkoako Foru Aldundiak Aitor Francesena omendu du munduko surf txapelketagatik eta ibilbide osoagatik - Artikulua - ORAIN Gipuzkoa\nGipuzkoako Foru Aldundiak Aitor Francesena omendu du munduko surf txapelketagatik eta ibilbide osoagatik\nJoan zen abenduan, Zarauzko surflaria garaile izan zen surf egokituko munduko txapelketan.\nDenis Itxaso Kultura eta Kirol diputatuak nabarmendu duenez, «Aitor Francesenak ikusmena galdu zuen gehien gustatzen zitzaiona egiten, surfean. Hala ere, Aitorrek ezbeharrari aurre egiten jakin zuen, eta eliteko kirolari ibilbideri ekin zion. Horrexek ematen dizkio ilusioa eta aurrera egiteko indarra».\nGipuzkoako Foru Aldundiak ondo merezitako omenaldia egin dio Aitor Francesena surflariari; batetik, joan zen abenduaren 11n munduko surf txapelketa irabazi zuelako eta, bestetik, kirola egiten ari zela izandako istripu baten ondorioz ikusmena galdu ostean egin duen ibilbideagatik. Francesenak oztopo guztiak gainditu zituen, bere pasioari eutsi zion, eta Kalifornian kirol egokituko munduko titulua lortu zuen. Mugarri eredugarria izan hori da, inondik ere.\nMarkel Olano diputatu nagusiak eta Kultura eta Kirol diputatuak Aldundiko Jargi aretoan hartu dute Francesena, eta han egin diote omenaldia. Txapela oparitu diote surflari zarauztarrari, munduko txapeldun titulua eskuratu izanagatik ez ezik, baita hura lortzeko egin duen ibilbideagatik ere.\nDenis Itxasoren hitzetan: «Aitor Francesenak ikusmena galdu zuen gehien gustatzen zaiona egiten, surfean, olatuak hartzen. Gehienok hartuko genukeen gertakari hori tragediatzat, kirolari ibilbidearen amaieratzat. Aitorrek, ordea, aro berri bati ekin zion ezbeharraren ondoren, ez zion amaierarik eman eliteko kirolari ibilbideari; alderantziz, dimentsio berri bat hartu izanak eman dizkio ilusioa eta aurrera egiteko indarra. Hainbesteko ilusioarekin eta indarrarekin, goia jo du Aitorrek, eta munduko surf egokituan txapeldun izatera iritsi da».\nAurten Francesenak Kirolgi Fundazioaren kirolarientzako programan hartuko du parte, eta, horri esker, 2017ko nazioarteko probetarako laguntza jasoko du. Bere parte hartzearen bidez, Gipuzkoaren irudia eramango du mundu osora.


Olatz Salvadorren disko berria “Aho uhal” da eta jada kalean da — Gaztezulo\nOlatz Salvadorren disko berria “Aho uhal” da eta jada kalean da Rozalen, Ivan Ferreiro, Alaia Martin, Ane Labaka, Idoia Asurmendi, La Mare edota Pablo Novoa bezalako izen puskak izan ditu kolaboratzen disko berrian. https://www.gaztezulo.eus/albisteak/olatz-salvadorren-disko-berria-201caho-uhal201d-da-eta-jada-kalean-da https://www.gaztezulo.eus/albisteak/olatz-salvadorren-disko-berria-201caho-uhal201d-da-eta-jada-kalean-da/@@download/image/IMG_6526.jpg\nRozalen, Ivan Ferreiro, Alaia Martin, Ane Labaka, Idoia Asurmendi, La Mare edota Pablo Novoa bezalako izen puskak izan ditu kolaboratzen disko berrian.\nArtista donostiarrak aipatu du disko berri hau sortzeko prozesua luzea izan dela eta luzea dela ere diskoa bera, egungo garaietako joeren aurka. Alta, dio diskoaren barruan abesti bakoitzak zentzun bat daukala: “askotan abesti gehiegi izatean aukeraketa bat egitea izaten da ohikoena, baina kasu honetan bakoitzak bere espazioa betetzen zuela iruditu zait”.\nDiskoari izena ematen dion “aho uhal” hitza gaztelaniazko “rienda” elearen baliokidea da: “Paradoxikoa iruditu zitzaidan nola gaztelaniaz kontrola hartu edo zerbait gidatzeko konnotazioa daukan hitzak, euskarara itzulita, kontrolatua izatearen konnotazioa hartzen duen, gustatu zitzaidan eta abiapuntu interesgarri bat iruditu zitzaidan abestietan zehar horrekin jolasteko”.\nAbesti guztiak Salvadorrek konposatuak izan dira diskoari amaiera ematen diona izan ezik. “Promesas que no valen nada” Ivan Ferreiro-ren abestia da, non donostiarrak nerabezaroan askotan entzuten zuen. Oraingoan Ferreiro berarekin abestia moldatzeko aukera izan du. Musikari galiziarraz gain hainbat kolaboratzaile aurkitu daitezke lanean zehar: Pablo Novoa gitarretan eta ekoizle lanetan, Rozalen, La Mare eta Idoia Asurmendi, besteak beste. Hitzen kasuan Alaia Martin eta Ane Labaka bertsolarien hitzak musikatuz osatu ditu abestiak. Bere lehen aurrerapen kantuaren bideoklipa ikusgai hemen.\nHona hemen diskoaren aurkezpen birako lehen datak:


A Zikloa - Urtean Zehar 1 - 2 domekea - 2020.eko Urtarrilaren 19a\nOndo etorriak Eukaristia ospatzera.\nSenideok: atzean gelditu da Gabon aldia eta hemen gara barriro be “Urtean Zeharreko” aldia deritzonean sartuta, Jesusen urratsen ondoren, haren eskolako ikasle.\nDomeka honetako ebanjelioak, Joan Bateatzailea gidari dogula, Jesus nor dan iragarriko deusku. Bere esperientziatik jabilku: Nazareteko Jesusekin, Jainkoaren Bildotsarekin, Jainkoak gizadiari egindako dohaiarekin, Jainkoak gizakiarentzat egindako ametsarekin eta biziaren opariarekin egindako topaketaren esperientziatik.\nBateatzaileak Jesusi buruz egiten dauan deklarazinoa, aldi eta alde guztietako gizakientzako gonbidapena da: bizia Jesusengan dago eta Jesusek berak askatu geintekez pekatu eta zapalketaren kateetatik.\nHasi dagigun ospakizuna eta Jaunak esnatu daizala gure bihotz-belarriak Jaunaren Hitza entzuteko eta haren presentziaz jabetzeko.\n1. irakurgaia: Isaias 49, 3. 5-6\nZerbitzariaren irudia ezaugarri berezi batzuekaz agertzen jaku Isaias profetearen gogoeta honetan; bere izatearen sustraietan, sufritzen dagoan herriaren askapenean lan egiteko Jainkoaren indarra sentitzen dau; guztien salbamen ezaugarri lez, “gizakien argi” ere izango da. Zerbait haundia iragartzen da. Entzun daigun.\n2. irakurgaia: 1 Korintokoai 1, 1-3\nKorintokoai egindako idazkia hasten dogu. Apostolu izatera deitua izan dan Paulok Jainkoaren Eleiza dan Korintoko alkartea agurtzen dau. Norberen indarrez inor ez da egiten apostolu, bere maitasunaren eta graziaren testigu izateko deitu dauanaren bitartez baino. Alkarteko kideak santu izatera eta bizitzako leku eta momentu guztietan Jainkoaren santutasunaren tetigu izatera deituak dira. Onartu dagigun apostoluaren gogoeta hau.\nEbanjelioa: Joan 1, 29-34\nDesertuko abotsa dan Joan Bateatzaileak, Jesus “munduko pekatua kentzen dauana lez” aurkezten deusku; baita be, gatxaren aurrean Jainkoa gure alde dagoala dinosku. Jainkoak, Jesusengan bere maitasuna, bere hurtasuna, gatxetik askatzea eta osotasunean bizitzea eskeintzen deusku. Jainkoari buruz berba egitea ez da nahiko; bere Espiritua hartu behar dogu, Espiritu horretan bateatuak izan, Espiritu horretan murgilduak. Entzun daigun testigantza pertsonal hau.\nJainkoak gure bihotzean isurtzen dauan Espirituagan alkarturik, otoitz deiogun Aita-Amari.\n1.- Eleizaren alde: bizia eta askatasuna sortzen dituen barruti izan dadila, eten barik eta baldintza barik, gizaki guztiei parkamena eskeintzen deutsen gunea. ESKATU DEIOGUN JAUNARI.\n2.- Herrien gobernuetan eta erakundeetan gidaritzaren ardura dabenen alde: indar osoz ahalegindu daitezala gizaki guztien, batez be behartsuenen ondoizatea eta aurrerapena bilatzen. ESKATU DEIOGUN JAUNARI.\n3.- Gaixorik, bakarrik, baztertuak izatea, askatasunik-eza sufritzen dabezan pertsona guztien alde: bizi-iturri dan Jainkoak isuri daiala bere oparotasuna euren gainera. ESKATU DEIOGUN JAUNARI.\n4.- Gure herrian bakea izan dagigun: agintariak ahalegindu daitezala alkarri entzuten, bakoitzak bere ikuspuntuetan zerbait atzera egiten, eta bakoitzaren ideiei begirunea izaten. ESKATU DEIOGUN JAUNARI.\n5.- Gu guztion alde: Jainkoagazko hartuemona arreta bereziaz landuz, Jainkoak eskeintzen deuskun askatasun eta parkamenaren ezaugarri izan gaitezan. ESKATU DEIOGUN JAUNARI.\nPANKARTA BATZUEN AURKEZPENA\n(Nagusiak zerbait abesten daben bitartean, alkarteko ume, gaztetxo eta gazteak, katekista batzuk lagundurik, manifestazino bat egiteko lez, eleiza barrenean alkartzen dira. Hurrengo esaldi honekin, hiru pankarta prestatuta eukiko dira: “Hitzetatik ekintzetara”; “Otoitzetik konpromisora”; “Eleizetatik kaleetara”. Presbiteriora hurreratzerakoan pankartea meza-emoileari emon esanez:)\nPankarta honegaz Jauna, salaketa bat egin eta geure konpromisoa agertu nahi deutsugu. Gure hitz-jarioa salatzen dogu. Gure ahoa hitz ederrez beteta daukagu, baina gure bizitzak eta bihotzak ez dabe bat egiten. Gaurko mundu honen erdian, Joan Bateatzailearen antzera, zure Semearen testigutza eskeintzeko, gure hitzak eta bizitza lotzeko gogoa agertzen deutsugu.\nBigarren pankarta honek, Jauna, “Otoitzetik konpromisora” dino. Hau ere salaketa eta konpromisoa da. Izan ere errezagoa da otoitz aldi bat egitea eta ez munduko arazoetan sartuta ibiltea, horrek konpondu nahirik. Kontra egitekoak ugari dira eta laguntzekoak gitxi. Baina gure sinismena eguneroko bizitzan gauzatzera deituak gara. Jesukristori begiratuz, gure otoitza benetakoa izan daitela; Berak eraginda hurreratu gaitezala gizaki guztiengana.\nHirugarren pankarta honetan, Jauna, salaketa eta desio honak agertzen dira: “Elelizetatik kaleetara”. Jauna, besteen zerbitzurako gagozala ahazturik, eleiza barruan geratzeko tentaldiak sarritan ikutzen gaitu. Gaur egun, karitatea ere alkarregaz jorratu behar dogu; bakarka egiteak ez dau balio. Gure maitasuna benetakoa bada sarritan egiturak aldatu beharrean aurkituko gara. Zure laguntza behar dogu, Jauna.\n(Herrigintzan, politikan edo sindikatu baten sartuta dagoan batek egin leike. Farola, meza-emoileari emon, eta honek altara gainean izten dau. Eta gero dino)\nOTOITZA – AZALPENA: Jauna, Joan Bateatzailearen irudia gogoratzen dogun domeka honetan, farol isiotu hau dakartsut. Argi hau, Jesukristo berbiztuaren irudia eta gizaldietan zehar hainbeste profetak izan eben konpromisoaren ezaugarria da. Hau aurkezterakoan, mundua eraldatzen gaur egun hainbeste andra-gizonen ahalegina eskertu nahi deutsut. Behartsuekaz arduratzen zaran Aita-Ama ona, onartu egizu gure eskeintza apal hau.\nKARITASEKO AZKEN HORMA IRUDIA AURKEZTEA\n(Karitasen dabilen batek egin leike. Ondo legoke, gero, ikusteko lekuan iztea)\nOTOITZA – AZALPENA: Jauna, Karitaseko horma irudi hau dakartsut; nahi eta ez, pobretasunaren arazoa gogoratzen deusku, bai Eleizeari eta baita gizarteari be. Abots bakoen abotsa ez daitela isildu; gure alkartasuna gehitzen joan daitela. Euren arazoak eta salaketak Eleizan eta gugan izan daiela oihartzuna eta euren preminetara hurreratu gaizala.\n(Alkarteko edozein pertsona nagusiak egin leike)\nOTOITZA – AZALPENA: Gatzontzi bete hau, alkartearen eta nire izenean dakartsut, Jauna; mundua eraldatzen eta zure ebanjelioa zabaltzen egiten dogun ahaleginaren ezaugarri lez dakartsut. Gaur eta hemen gure herriaren erdian, naiz eta eragozpen ugari izan, zure ebanjelioaren misiolari izaten jarraitu nahi dogu. Emoiguzu zure grazia eta laguntza gure gatza ez daiten gezatu.\nSenideok: Jesukristoren testigantza emotea, Kristogan agertu jakun Jainkoaren maitasun askatzailearen misterioa gizartean gauzatzea da Kristau Alkartearen egiteko nagusia. Ezin geintekez Jainkoaren testigu izan, haren maitasun salbatzaile eta askatzailea argitu barik. Joan Bateatzaileak, Jesukristoren egiazko testiguak, honelako itauna egitera garoaz: nire bizitzak laguntzen ete deutso inori Jainkoagan sinisten? Jesusi jarraitzea, haren Erreinua gure artean gertatu dadin borroka eta ahaleginean konprometitzea da. Kristau testigantzatan aste zoriontsua!\n“Hemen nago, Jauna, zure nahia egiteko”\nGabon jaiak amaitu ziran eta Jesusen Bateoa ospatu genduan honako berba ederrak entzunez: “Zu zara nire Seme maitea, nire aukeratua”. Aurrerantzean, BERE IKASLEAK IZATEKO bere hitzak ENTZUNEZ egin nahi dogu bidea. Maria eta apostoluen antzera, Jesusen “ezaugarriak” ikusiz eta bere mezua barneratuz. Holan sortuko da SINISMENA Jesusengan. Bera da benetako ezaugarria.\nUrtean zeharreko bigarren domeka honetan, itxaropenez beteriko mezua dogu eta Jesus aurkezten jaku. Lehenengo irakurgaian esan jaku: “Zu, neure morroi zara, zeugan dot gorespena”; Ebanjelioan, Joan Bateatzaileak esan deusku: “Hona hemen Jaungoikoaren bildotsa, hona munduko pekatua kentzen dauana”.\nJoan zan domekako ildo beretik, Jordanen bateatua eta berari entzutea eskatzen deuskun “Jainkoaren aukeratua” nor dan azaltzen jarraitzen dau liturgiak; laster bera hasiko jaku hitz egiten eta leialtasun osoz jakingo dogu, berak bizitza ulertzeko era, Jainkoagazko ulermena, otoitzarena, anaitasunarena...\nMezu honek fededunongan ONARTZEKO jarrera eskatzen dau; Jesusen izatearen aurrean, berak proposatzen eta eskeintzen deuskuna ENTZUTEKO jarrera. Holan, Berak hasitako lanaren jarraitzaile izan gaitezan, Berak MOLDATUKO gaitu. Hau da: Jainkoaren egitasmoaren jarraitzaile.\nZoriontsuak Jesusi ENTZUTEKO eta JARRAITZEKO\n"Horixe da Jaungoikoaren aukeratua"\n(Jn 1, 34)


Upcoming Events – Gernika Garretan – Pabellón Nº6\nOroimena eta kultura\nKalean egiten den antzerkia da. Herritarrek parte hartzen dute: abesbatzak eta aktore talde zabalak osatzen dute antzerkia. Helburua, memoria ariketa egitea da, gertatutakoa bizirik mantentzea berriro gerta ez dadin. Orain arte beti antzeztu dugu bonbardaketa bera: hegazkinak etorri ziren, bonbak bota zituzten, herri osoa erre zuten, eta joan egin ziren. Aurten, pauso bat gehiago eman nahi izan dugu: zer gertatu zen hurrengo egunean? Gernika erre zutenean, errepublikaren aldekoak, abertzaleak zein faxistak erre zituzten. Hurrengo egunetik aurrera, ostera, errealitatea aldatu egin zen batzuentzat eta besteentzat.\nLehena eta oraina:\nAurten, iragana eta oraina lotu nahi ditugu antzerkiko eszena batean. Zaila da eszena hori Gernikako kaleetatik ateratzea, baina Lobak kolektiboak gerretatik ihesi dabilen jendea ekarriko du gure kaleetara. Ez baitziren gerrak amaitu 1937an. Orain ere, Europara sartu nahian dabilen jendea, bonben artetik dator ihesi, eta keinu bat egin nahi diegu guzti horiei. Interes ekonomikoen edo botere gosearen alde hainbat errugabek galtzen du etxea urtero-urtero, eta jende horrek guztiak nonbait hasi behar du bizitza berria Gernikako umeek behinola hasi zuten moduan. Gernika Garretanetik orainaldiaren aipamena ere egin nahi dugu: gertatu zena oroitzea ondo dago, baina oraindik ere, beste leku batzuetan gertatu egiten dela ahaztu gabe.\nGernikaren berreraikuntzaren zati bat gerrako presoek egindakoa da, eta hala ere, bertakoei aurpegiratu egiten zieten beraiek erre zutela Gernika. Faxistek agintzen zuten herri berrian, irakaskuntzan, Udalean zein kalean. Gerra irabazi zutenen eta galdu zutenen artean banatu zen herria, eta horrek markatu zituen hurrengo 40 urteak. Non gelditu ziren errepublikaren alde ibilitakoak? Nortzuek hartu zituzten eraikitako lehenengo etxeak? Nola biziraun zuten ezer gabe gelditu zirenek? Jende askok alde egin zuen Gernikatik egoera jasan ezina zelako, baina batzuk itzuli ere egin ziren, eta haiei esker, hemen eusten asmatu zutenei esker, belaunaldi berriak sortu dira Gernikan.\nJendea bakean ari da bere bizitza egiten Kondor legioa sartzen denean. Bonbaketak arratsalde osoa iraungo du, baina suntsituko duena herria baino gehiago da. Hurrengo egunetik aurrera ezer ez da berdina izango. Sinbologia frankista sartuko da herrian, ordura arteko bizimoduak ez du balioko: irakaslea berriak inposatuko dituzte eskolan, gerrako presoak etorriko dira Gernikara kale printzipalak berreraikitzera, bertakoak txaboletan biziko dira, jende aberatsak hartuko ditu eraikitzen diren lehenengo etxeak, fusilaketek beldurra eragingo dute… eta jende asko joan egingo da. Beldurrak eta askatasunez bizi ezinak jendea urrutira eramango du. Familia askotan ez dute gerrara joan zirenen berririk izango. Nahiko lukete haien berri izan, baina beti ezingo dute. Kasu batzuetan gorpuak berreskuratzea ere ezinezkoa izango da.\n1937ko apirilaren 27ak ez du apirilaren 26arekin zerikusirik izango. Gernika ez da lehengoa izango eta nahiz eta berreraiki egingo duten, jendeak bizipen gogorrak gordeko ditu isilean. Esaten utziko ez dioten guztia airean arnastuko da. Gerra galdu zutenak asko izango dira, eta euren ideiak gorde egingo dituzte, isilean baino ez bada ere. Beste aldean, gerra irabazi dutenak egongo dira: isilik egoteko beharrik gabe, bizitza normala egiteko arazorik gabe. Eta bien erdian bandoa aldatu zutenak egongo dira. Gaur egungo prisma batetik, ulergarria ere izan daiteke 2 presioa ezin jasan, bandos aldatzea. Gerrako kontestuan baina, mingarria izan zen senideak non lurperatu zizkioten ere ez zekien jendearentzat.\nGerrako preso haiek, Espainiar estatuko leku anitzetatik etorriak, ezin izaten zuten herritarrekin kontakturik izan. Ez zieten uzten konplizeak aurkitzen, hitz egiten, euren familiari berriak bidaltzeko sikiera. Baina berreraiki zuten Gernikaren zati bat, eta jendeak aurkitu zuen memorian besterik ez bada ere, egia gordetzeko bidea. Egia hori heldu zaigu gaur arte, eta gure lana da gertatutakoa, paper ofizialean bertsioari kasurik egin gabe, kontatzea.\nGernika Garretan, es una propuesta que se hace cada 2 años en Gernika en la que participan numerosos actores, extras y la coral. En Pabellón 6 representaremos una muestra de ello:\nBonbaketa: jendea lasai ari da bere bizitza egiten eta bat batean herria erretzen diote (hau, ikusentzunezko bidez egingo genuke neurri batean). Bost minutu.\nBeldurra, galtzaileak eta irabazleak: soldaduak sartu dira Gernikara, herritarrek ezin dute bakean bizi. 10-15 minutuko eszena honetan, gerra ostearen gordintasuna\nerakustea da asmoa.\nBerreraikuntza: gerrako presoak Gernika eraikitzera datoz. Artekale izeneko kalea eraikitzen hasten dira. Bertan daude udaletxea eta eraikin garrantzitsuak. Gerra galdu\negin dutela gogoraraziko diote behin eta berriro, eta beraiek han, pala, karretila eta pikatxoiarekin bueltaka. Espainiar estatuko leku askotakoak izango dira, eta beraien\nsorlekuan ere, guztia galdutakoak asko. Neguan hotz, eta udan bero, beti mantra bera entzuten lan egingo zuten: zuek erre zenuten Gernika,zuek berreraiki behar duzue. Guk\n15 minutu baino ez ditugu ikusiko, baina haiek egun osoak horrela iraun beharko zituzten.\nEskasia: herria erreta, etxeak galduta, nora itzulirik gabe… hala ere, umorea omen da azkenengo galtzen dena. Hori erakutsi diguten askotan etxeko andreek. Senarrak 3 frontean, semeak ere frontean, gurasoak fusilatuta eta umeei jaten eman behar. Sukaldeetako mahaiak elkarrizketa askoren lekuko izango ziren.\nAbesbatza: eszena hauetan gertatzen dena kantuz azalduko digute. Antzerkirako propio prestatutako kantu bi kantatuko dituzte, eta amaieran, lanari amaiera emateko urtero kantatzen diren kantuak. Eszena batetik bestera trantsizioak egiteko bakarrik barik, gidoiari elementu berriak gehitzeko balio dute kantuak.\nOsteguna 04, Maiatza 20:00


Urkuluko ibilbidea itxita dago abenduaren 1etik aurrera - Aretxabaleta - Goiena.eus\nUrkuluko ibilbidea itxita dago abenduaren 1etik aurrera\nMirari Altube 2005-12-01 11:49\nAbenduaren 1etik aurrera itxita dago Urkulu urtegia inguratzen duen ibilbidea. Orain hilabete batzuk hartu zuen erabakia Udalak eta abenduaren 1etik aurrera zutoinak aurkituko dituzte bertara doazenek Goroeta auzo parean. Ibilgailuen joan etorria arautu eta Urkuluko ingurunearen erabilera behar bezala antolatu gura du Udalak.\nZutoinak jarri dituzte eta giltza daukatenek bakarrik kendu ahal izango dituzte, hau da, inguruko bizilagunek. Erabiltzaileek aparkalekuetan bakarrik utzi ahal izango dituzte automobilak, eta udaltzainek isunak jarriko dizkiete araututako guneetatik kanpo daudenei.\nBestalde, Bainuetxeko industrialdeko aparkalekua sustatzea gura du Udalak, eta Urkulu urtegian daudenak adinekoendako, umedunendako eta ezinduendako gorde. Helburua da ibilgailuen joan etorria murriztea eta oinezkoei lehentasuna ematea; horrela, gainera, bertako ekosistema babestuko dute.


Eguna: 3 abendua 2019\nÇekmeköy Sultanbeyli Metroaren Ibilbidea Etxebizitza Prezioak Sabaia\nIndexa.com teknologiara zuzendutako higiezinen ebaluazio plataformak Çekmeköy Metro Sancaktepe - Sultanbeyli Metro Line-ren auzoetan kokatutako egoitza-unitateen birsaleren prezioak iragarri ditu. Eraikuntza berriro hasi da eta 2022 azken hiruhilekoan irekitzea aurreikusi da. Veysel Karani, [Gehiago ...]\n3. Hiri, Ingurumen eta Osasun Nazioarteko Biltzarra 2-4 ospatuko da apirilean 2020 Ankanara\nHiriko, Ingurumeneko eta Osasunerako Nazioarteko Biltzarra 2-4 ospatuko da apirilean 2020 Ankanan; Auzoetan, barrutietan, probintzietan, eskualdeetan, kontinenteetan, uharteetan eta edertasun esparru paregabean bizi gara; Gure mundua elkarrekin hitz egitea [Gehiago ...]\nPasaera Ulukışla Boğazköprü Line Lizitazio Emaitza Turkiako Estatuko Trenbideak 2. Eskualdeko Erosketa Zerbitzuen Zuzendaritzak (TCDD) 2019 / 553589 GCC-ren muga balioa du 6.188.786,01 TL-ren muga-balioa eta 9.089.938,50 TL-ren gutxi gorabehera kostua. [Gehiago ...]\nKayseri Derevenk Biaduktua Zerbitzua osatu eta irekita dago\nKayseri Derevenk Bridge-a, Freysaş-ek fabrikatutako kontsola orekatuaren metodoa erabilita, Recep Tayyip Erdoğan presidenteak eta haren ordezkaritzarekin egindako inaugurazio ekitaldia jarri zen martxan. Irekiera data 31 [Gehiago ...]\n61 Milaka 39 bisitari BUMATECH erakusketatik\nBUMATECH Bursa Makineria Teknologikoko Azokak metal prozesatzeko teknologiak, txapa prozesatzeko teknologiak eta automatizazio azokak biltzen ditu teilatu baten azpian, Bursa Merkataritza eta Industria Ganbera (BTSO) eta TÜYAP Bursa Fuarcılık A.Ş. arabera [Gehiago ...]\nBulego Mugikorreko Karabana Kartepelilerren zerbitzura dago\nKocaeli Metropolitan Udalerriko Garraio eta Trafiko Zuzendaritza, Bulego Mugikorreko Karabana gero eta eskari handiagoei erantzuten hasi zen Kartepe auzoan. Bulego Mugikorreko Karabana 10 [Gehiago ...]\nMetropolitan Udalerria EGO Turkia ANKARAY Metro geltokia Udalen Batasunak lankidetza eta langileen lan-garbiketa "Garapen pertsonala" mintegian lehen aldiz Zuzendaritza Nagusiak ematen da. EGOko Zuzendaritza Nagusiaren Zerbitzuaren Hobekuntza [Gehiago ...]\nAnkara Berri Txarrak ..! Aparkalekuen tarifak 1 Lira Baliogabetzearekin\nAnkara Berri Txarrak ..! Aparkalekuen tarifak 1 Lira Baliogabetzearekin; Ankara Metropolitan Udalerriak, 1 kilo, Barrutiko Administrazio Auzitegiak bertan behera utzi zuen aparkalekuak ordaintzen ditu. Ankara udal aparkalekuak [Gehiago ...]\nMetro Istanbulek Istanbulgo lurrikara espero zen hondamendien plana prestatzen du\nMetro Istanbulek espero du Istanbulgo lurrikararen hondamendien plana; İGDAŞ, gas naturala banatzeko zerbitzuak eskaintzen dizkio 6,5 milioi erabiltzaile Istanbulen zehar, abisu goiztiarreko sistemari esker, gas naturalaren balbula guztiak instalatu ditu 5-10 segundo baino lehen. [Gehiago ...]\nOztoporik gabe dauden Istanbulek beste printzipio bat sinatu zuen; Ahmet Uğur Baran, ezgaituen zinegotzi ordezkaria, Istanbulgo Tunç Soyer alkatearen prokuradore gisa ari da 3 Ezgaitasunak dituzten Pertsonen Munduko Egunean. Baran, aplikazio hau Turkian [Gehiago ...]\nCHP Tekirdag Diputatua Aygun Tren Istripuak utzikeriaren ondorio dira\nGarraio eta Azpiegituren Ministerioko Parlamentuko Plangintza eta Aurrekontuen Batzordea 2020 aurrekontuaren inguruko hitzaldiak CHP Tekirdag diputatu Dr. İlhami Özcan Aygun, Çorlu Trena eta Ankara Abiadura Handiko Trenaren istripuak gogora ekarriz, [Gehiago ...]\nInbertitzaileek Atzerritik Mersin Metrorako nahi zuten\nMersin, tren sistemaren inbertsioekin lotutako banku publikoek maileguak lortzeko zailtasunak izan zituen, atzerrira zuzenduta. Mersin Metropolitan Udalerriak, Vahap Seçer alkateak esan zuen: Atzerritik kreditu bila gabiltza. Nonbait finantzaketa eta negozioa eraikitzea nahi dugu " [Gehiago ...]


Gune urdineko zortzi aparkaleku horietan ordubetez aparkatu ahalko dira gehienez autoak\nJoan den ostiralaz geroztik, urtarrilak 10, aparkaldi mugatuko beste barruti bat dago Ordizian, Goierri kaleko aparkalekuan. Gune urdineko zortzi aparkaleku egokitu dira eremu horretan, eta autoak ordubetez aparkatu ahalko dira gehienez. Aparkaldi mugatua astelehenetik ostiralera egongo da indarrean, 09:00etatik 13:00era eta 16:00etatik 20:00etara. Azaroko osoko bilkuran eman zion Udalbatzak oniritzia gune urdin berri hori ezartzeari.\n2013 Abendua 21\nGarbiguneko emergentziazko guneaz gainera, San Joanen, hilerriko aparkalekuan, organikoa biltzeko edukiontziak jarriko ditu udalak\nAbenduaren 24 eta 31an, Eguberri jaietako bi astearteetan, ez da atez ateko bilketa zerbitzu arrunta izango. Ordiziako Udalak, herritarrei erraztasunak emate aldera, edukiontzi marroiak jarriko ditu San Joango auzoan, hilerriko aparkalekuan. Horrez gain, Garbiguneko emergentziazko gunera ere jo daiteke.\nGainontzeko egunetan hondakinen gaikako bilketa zerbitzua ohikoa izango da, eta egun bakoitzean dagokion frakzioa atera ahal izango dute herritarrek.\nAUTOBUS GELTOKIETAN ALDAKETAK EGUBERRIETAKO AZOKA DELA ETA\n2013 Abendua 18\nOrdizia kaleko autobus geltokia, esaterako, ez da erabilgarri egongo\nAbenduaren 24ean Ordizian ospatuko den Eguberriko Azoka Berezia dela eta, aldaketa batzuk izango dira autobusen geldialdietan:\n-Beasain norabideko Goierrialdeako autobus geltokiak (Tximista, Gudarien Etorbidea, Ordizia eta Urdaneta 40), Joseba Rezolako geltokietan (Renfe, bomberia) , Otegi-Enea (ANEXO)ko geltokian eta Urdaneta 78 (Malkasko) ko geltokian jarriko dira.\nHAINBAT KALE TRAFIKOARI ITXITA EGONGO DIRA EGUBERRIETAKO FERIAN\nGoizeko lehen orduan etengo da autoen zirkulazioa eta arratsaldean irekiko da\nDatorren asteartean, abenduak 24, Eguberrietako aparteko feria ospatuko da Ordizian, eta horren ondorioz hainbat kale trafikoari itxita egongo dira, eta ezingo da herria zeharkatu. Beasain alderako autobus zerbitzua ere eten egingo da kaleak garbitu bitartean.\nGaragartza plaza trafikoari itxiko denez, zirkulazio guztia Sanperio kaletik San Joan auzora desbideratuko da, eta handik N-1 autobidea erabili beharko dute gidariek Beasain aldera joan ahal izateko.\nGoizeko lehen orduan, 07:00etan, etengo da autoen zirkulazioa eta arratsaldean irekiko da atzera.\nASIAKO LIZTORRAREN HABIA BAT KENDU DUTE ORDIZIAN\nORDIZIAKO UDALTZAINGOAREN OHARRA SANTU GUZTIEN EGUNARI BEGIRA\nGURPIL-OHOLEN GAINEKO KONTROL KANPAINA EGINGO DU UDALTZAINGOAK\nALTAMIRA KALEA LAU EGUNEZ TRAFIKOARI ITXITA EGONGO DA


"Ikasi zure proiektua sare sozialen bidez ikusarazten" ikastaroan izena emateko azken egunak UEUn - etakitto.eus\n“Ikasi zure proiektua sare sozialen bidez ikusarazten” ikastaroan izena emateko azken egunak UEUn\n0 Eibar, Hezkuntza, UEU\nETA KITTO 2016, Api 06\nArgi dago egungo gizarte digitalean sare sozialak beharrezkoak direla, bai lagunekin komunikatzeko tresna bezala baita produktu bat saldu nahi eta bezeroekin harremanetan jartzeko ere. Hori dela-eta, beldurrak kendu eta horietan barneratu beharra dago. Beldur hori uxatzen saiatuko gara ikastaroan.\nTokia: UEUren egoitza akademikoa, Markeskoa\nIrakaslea: Libe Mimenza\nSare sozialek lan-munduari eskaintzen dizkioten abantailak ezagutzea.\nSare sozialen erabilera eraginkorra eta ona barneratzea.\nAZKEN EGUNAK IZENA EMATEKO! Ikastaroa apirilaren 12an hasiko da\n« Egitarau zabalarekin gogoratuko da II. Errepublikaren 85. urteurrena 20 taberna Gin Tonic lehiaketan »


Vernet (Conflent) - Wikipedia, entziklopedia askea.\nArtikulu hau Conflent eskualdeko udalerriari buruzkoa da; beste esanahietarako, ikus «Vernet».\nHenri Guitart (en)\nCornellà de Conflent, Fillols, Taurinyà, Castell de Vernet, Saorra eta Fullà\n750 (%52.9) 637 (%44.9)\nVernet (katalanez; frantsesez eta ofizialki: Vernet-les-Bains) Katalan Herrietako udalerri bat da, Conflent eskualdean kokatua. Administratiboki Frantziako Ekialdeko Pirinioak departamenduan dago, Okzitania eskualdean. 2013an 1480 biztanle zituen.\nUdalerriaren lurrak Canigó ospe handiko mendiraino heltzen da. Horregatik eta herriaren bainuetxe tradizioagatik turismoak garrantzi handia du.\n2007an Vernet udalerrian erroldatutako biztanleak 1.480 ziren. Familiak 733 ziren, horien artean 328 pertsona bakarrekoak ziren (119 bakarrik bizi ziren gizonak eta 209 bakarrik bizi ziren emakumeak), 262 seme-alabarik gabeko familiak ziren, 98 seme-alabak dituzten bikoteak ziren eta 45 seme-alabak dituzten guraso-bakarreko familiak ziren.\n2007an 1.673 etxebizitza zeuden, 749 familiaren etxebizitza nagusia ziren, 729 bigarren erresidentzia ziren eta 194 hutsik zeuden. 778 etxeak ziren eta 893 apartamentuak ziren. 749 etxebizitza nagusietatik 475 bere jabearen bizilekua ziren, 243 alokairuan okupaturik zeuden eta 31 doan lagata zeuden; 30 etxek gela bat zuten, 119 etxek bi zituzten, 179 etxek hiru zituzten, 211 etxek lau zituzten eta 212 etxek bost zituzten. 509 etxek euren parking plaza propioa zuten azpian. 406 etxetan ibilgailu bat zegoen eta 187 etxetan bat baino gehiago zituzten.\n2007an lan egiteko adina zuten pertsonak 805 ziren, horien artean 502 aktiboak ziren eta 303 inaktiboak ziren. 502 pertsona aktiboetatik 391 lanean zeuden (201 gizon eta 190 emakume) eta 111 langabezian zeuden (52 gizon eta 59 emakume). 303 pertsona inaktiboetatik 155 erretiraturik zeuden, 47 ikasten zeuden eta 101 "bestelako inaktibo" gisa sailkaturik zeuden.\n2009an Vernet udalerrian 819 unitate fiskal zeuden, 1.535,5 pertsonek osaturik. Pertsona bakoitzeko diru-sarrera fiskalaren mediana urteko 15.824 euro zen.\n2007an zeuden 121 komertzioetatik, 1 erauzte enpresa zen, 4 janari enpresak ziren, 2 bestelako produktu industrialen fabrikazioko enpresak ziren, 20 eraikuntza enpresak ziren, 18 ibilgailuen saltze eta konpontze enpresak ziren, 4 garraio enpresak ziren, 23 ostalaritza eta jatetxe enpresak ziren, 4 informazio eta komunikazio enpresak ziren, 4 finantziazio enpresak ziren, 7 higiezinen enpresak ziren, 9 zerbitzu enpresak ziren, 17 administrazio publikoko enpresak ziren eta 8 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 41 zerbitzu publikoetatik, 1 jendarmeria zen, 1 posta bulegoa, 2 banku bulegoak, 3 ibilgailuen konpontzeko eta nekazaritza tresnetako lantokiak, 5 igeltseroak, 2 margolariak, 3 zurginak, 4 iturginak, 2 argiketariak, 1 eraikuntza enpresa, 3 ile apaindegiak, 11 jatetxeak, 2 higiezinen agentziak eta 1 apaindegia.\n2009an zeuden 10 establezimendu komertzialetatik, 1 supermerkatu zen, 1 120 m2 baino gutxiagoko denda zen, 4 okindegiak, 1 harategi zen, 2 liburu dendak eta 1 arropa denda zen.\n2000. urtean Vernet udalerrian 5 nekazaritza-ustiategi zeuden.\nCali (1968 -), kantari konprometitua.\nAndré Respaut (1898 - 1973), anarkista. Narbonan (Okzitania) bizi zela hasi zen bere militantzia politikoa. Bigarren Mundu Gerran Erresistentzian inplikatuta, Buchenwald kontzentrazio-esparruan sartu zuten; handik ihes egiten hainbat pertsona lagundu zuen, Literaturako Nobel Saria izango zen Imre Kertész, besteak beste.\nEliana Thibaut (1928 -), sukaldari eta Herrialde Katalan guztietako sukaldaritza aztertzen dituen liburuen egile. Creu de Sant Jordi Saria eman zioten 2009an. Pascal Comelade musikari oparoaren ama da.\nCastell de Vernet (1,9 km)\nFillols (2,3 km)\nCornellà de Conflent (2,3 km)\nSaorra (2,7 km)\nFullà (2,8 km)\nVilafranca de Conflent (4,8 km)\nTaurinyà (4,8 km)\nBNF: 15271131f (data)


Bazkide Naiz - Aspegi\nBazkideek egiten dugu ASPEGI\nEmakume profesionalen, enpresaburuen eta zuzendarien sare bat gara, gure jarduera-esparrua eta eragin-eremua pixkanaka zabalduz, baldintza eta aukera berdinak dituen gizarte bat eta funtsezko balio batzuk (berdintasuna, profesionaltasuna, osotasuna, sororitatea eta elkartasuna) bilatu eta bultzatzea helburu duena.\nUste osoa dugu posible dela berdintasunezko gizartea eta ingurune ekonomiko-laborala izatea, non aukera-berdintasunak, talentuak eta jardunaren balorazioak ez duten diskriminatzen generoa, adina, arraza edo beste egoera bat dela medio. Banaka eta taldeka lan egiten dugu gure lurraldean, Gipuzkoan, eraldaketa sozial hori lortzeko.\nKonpromiso hori bistaratu nahi dugu Bazkide Naizen bidez. Hala, Bazkide Naizek gizarteari erakutsi nahi dio berdintasunarekiko konpromiso pertsonala eta profesionala duten emakumeak garela, eta helburu hori bultzatzen dugu, egunez egun, bai gure lanbide-eremuan eta ingurune pribatuan, bai gure jarduera egiten dugun enpresetan, bai profesionalki eta modu pribatuan elkarri eragiten diogun gizarte-eremuetan.\nLantoki batean, sinadura batean, webgune batean, etab. ikur hau agertzen den lekuan, Bazkide Naiz, Gipuzkoarekin berdintasunean konprometitutako profesional baten aurrean egongo gara, ASPEGIko bazkide batekin gure lurraldearen eraldaketa sozialaren alde lanean.\nBazkide Naizen barne dauden bazkideak: